TESTER · ESKEMA · ATALA 2\n"Test" moduko lan batean oinarritzen da lehenengo fasea. (2002-2003).\nLan egitura baten ikerketa eta sendotze fase hori (hortaz, gutxiago ikusten dena) da azken finean proiektuaren bihotza eta "nodos tester"?sistema bat martxan jartzeko xedea dauka (zirkulu gorriak).\n"Nodos tester" izena ematen diogu behatzaile, komisario eta lankideen batzarrari. Helburua ikuspegi elektriko eta sortzailea aztertzea da, "Artea eta elektrizitatea" proiektuaren "ildoko" jardueren bila, hau da:\n"Lankidetzarako proposamen elektrikoak, deszentralizatuak, arreta produkzioan eta zabalkuntzan jar dezatela, "do it yourself", "home tech" eta "urrutiko lana" bezala, proiektuei, taldeei, artistei, kolektiboei, helbideei edo lekuei dagokienez…"\n(lan txosten bat egin dugu horretarako, proiektuaren xedeak eta asmoak argi eta garbi adieraz ditzan).\nSistemari garapen bide berriak eta transmisio linea berriak ekartzea da "nodos tester" horien betekizuna.\n("Nodo" horiek osatzen duten zirkulua autonomoki bira daiteke "nodo" bat beste "nodo" batek proposatutako adarkaduran ondo sartu artean, elkarrizketa berriak posible egiten direlarik…)\n"Nodo" horien "batzordeak" sistema beraren garapena posible egitearen alde egiten du eta inplikazio zuzenaz dihardu Rodríguez zirkuituan.\nLankideak dira, eta "komisarioak" izena ematea saihestuko dugu hemendik aurrera.\nNodoetan oinarritzen da sare horren egitura, erreferentzia delarik sareak izan ditzakeen garapenetarako.\nTester lanak aldez aurretiko behaketa lana eskatzen du eginkizunean bakoitzak daukan lekua jakiten laguntzeko.\nJarduera sorkuntzari lotuta dago, ez du besteen lanean bere "tesirako" argumenturik bilatzen, artistekin lan egitea eragiten du, ordea, ikerketaren bidez.\nLana proposatzen du, ez du jadanik burututako lanik hartzen…\nNodoak biltzeak proiektuaren euskarri teknikoa nolabait bermatzea dakar berekin. Bere lanak sistema horretan daukan betekizuna berriz interpretatzeari ekiten dio, baita proiektuarekin batera doan argitaratze ideiari ere. Bere ekarpena osagai garrantzitsua izango da sistemaren egitura kontzeptualari eta proiektuaren emaitzari dagokionez.\nNodoak artisten arteko eta artistak eta beste nodo batzuen arteko harremanak martxan jartzearen alde egin behar du.\nBere jarduera beste nodo batzuen bitartez "kolegiatzen" da eta proiektu bera aldatu ahal izatea posible egiten du, sistema beraren aldatzeko eta forma ugari izateko gaitasuna erreal bihurtzen duelarik…\nHortaz, nodos?tester?en bileraren eginkizunik garrantzitsuena sistema baliagarri bihurtzea da, behin?betiko konfiguratzea tenporalizazio hori, haren xedeak eta xede horiei aurre egiteko lortzeko modua.


[BIDEOA] Coliseoko ikusleak zutik jarri zituen atzo Martin Zalakainek - etakitto.eus\n[BIDEOA] Coliseoko ikusleak zutik jarri zituen atzo Martin Zalakainek\n2018, Mai 20\nAurreikusita zegoen bezala, ikuskizun bikaina eskaini zuen atzo Coliseo antzokian Euskal Herriko arte herrikoien erreferentzia nagusienetariko bat den Argia dantza taldeak. Bi saio eskaini zituzten atzo Eibarren, eta emozioak hasieratik amaiera arte iraun bazuen ere, bukaerako Juan Antonio Urbeltzen agerraldiak jendea guztiz hunkitzea eta zutik jartzea lortu zuen.\nMartin Zalakain sortzeko, Juan Antonio Urbeltz koreografoak Harkaitz Cano idazlearekin eta Ander Lipus taula zuzendariarekin lan egin du, euskal dantza tradizionalaren lengoaia eta itxura berritzeko asmoz, dantza eta emozioa elkartzen dituen narrazio modelo berri bat sortuz. Euskal Herri osotik etorritako dantzari eta musikariak biltzen dira ikuskizun honetan Martin Zalakain-en gorabeherak antzezteko. Dantzarien artean, Eibarko Kezka dantza taldeko 20 dantzari inguru eta protagonista, Martin Zalakain abenturazalea, Josu Garate dantzari eibartarra. Zorionak!\nBideoan, Kezka dantza taldea:\n« Tantanez tantan Eibarren euskararen olatu erraldoia osatu dugu Markos Untzetak “Eguzki gorri bat” disko berria aurkeztuko du bihar »


Euskara batuaren "bidegile guztiak" gogoratuz hasi dute Arantzazuko biltzarra | Gizartea | Berria\nEuskara batuaren "bidegile guztiak" gogoratuz hasi dute Arantzazuko biltzarra\nHiru eguneko lansaioa egingo du Euskaltzaindiak Arantzazun, 1968ko biltzarraren urteurrenean. Urteotan egindako ibilbideari erreparatuko diote, bai, baina batez ere aurrera begira jarri nahi dute.\nMartxan da Euskaltzaindiaren hamazazpigarren kongresua. Arantzazuko Gandiaga topagunean egingo dituzte saioak larunbatera bitartean. Agintarien harrera ofizialarekin hasi dute ekitaldia: bertan izan dira Mikel Biain Oñatiko alkatea, Markel Olano Gipuzkoako ahaldun nagusia eta Bingen Zupiria Eusko Jaurlaritzako Kultura sailburua. Haiekin batera, Laboral Kutxako ordezkariak ere izan dira, ekitaldiaren babesle gisa, eta Arantzazuko frantziskotarren ordezkari gisa izan da Paulo Agirrebaltzategi.\nEuskara batua sortzeko prozesuan parte hartu zutenak gogoratuz hasi dute ekitaldia. Markel Olano ahaldun nagusiak goraipatu egin du “bidegile guztiek” egindako ekarpena: euskara estandarra “adosten eta gauzatzen” jakin zutela nabarmendu du. Zupiria sailburuak bereziki goraipatu du Luis Villasante frantziskotarraren ekarpena: “Arantzazuko biltzarra egin eta bi urtera Euskaltzaindiaren gidaritza hartu zuen, eta haren ardurapean eman zituen batuak pausorik handienak. Asko zor diogu”.\nAgirrebaltzategik ere gogoan izan du Villasante frantziskotarra: “Lemazain zuhurra eta eraginkorra izan zen”. Euskara batua sortzeko prozesuak Arantzazurekin izandako loturaz aritu da. 1956an gerra osteko lehen kongresua Arantzazun egin zuen Euskaltzaindiak. Agirrebaltzategik gogoratu du bilera hartan Jose Luis Alvarez Enparantza Txillardegi-ren gutun bat irakurri zutela; euskara batua sortzeko eskaria egin zion Txillardegik akademiari orduan.\nErakundeetako ordezkaritza zabala bildu da hasierako ekitaldian, eta euskalgintzako eragile ugaritako kideak ere bai. Tartean, jakina, euskaltzain gehienak.\nAzken hamarkadetako bilakaera aztertuko dute, bai, jardunaldian, baina batez ere etorkizunari begira jarri nahi dute, Andres Urrutia euskaltzainburuak ohartarazi duenez. “Etorkizuna dugu kezka”. Zupiriak eta Olanok ere nabarmendu dute euskarak erronka handiak dituela aurrean. Olanok erabileraren gaiari heldu dio, “bidegurutzea” iritsi dela berretsita: “Bi aukera ditugu: edo hizkuntza komunitate gisa egungo deserosotasun erosoan jarraitu, erabilera makaltzen ari den bitartean; edo bultzada berri bat eman erabilerari, erronka kolektibo bat hartuta”.\nHarrera ofizialaren ondoren, martxan dira hitzaldiak. Goizeko lansaioetan, euskara batuaren sorrera eta ibilbidea izan dira aztergai. Arratsaldean, berriz, bi ildo: beste hizkuntza batzuen estandarizazio prozesuak aztertuko dituzte, eta hedabideetan eta arlo digitalean dituen erronkak. Jardunaldiak zuzenean ematen ari da BERRIA.


Zine zikloa: «NAKASHIMA: Lirismoa eta perbertsioa» | BilbaoArte\nZine zikloa: «NAKASHIMA: Lirismoa eta perbertsioa»\n3 Uzt 2017 - 7 Uzt 2017 | Art House Zinema, Jarduerak\n2017ko uztailaren 3tik 7ra Tetsuya Nakashima japoniar zinegilearen zine zikloari ematen dio lekua BilbaoArteko Art House Zinema. Astean zehar pelikula bakoitza bi alditan ikusteko aukera izango duzue, 17:00etan eta 19:00etan, egun dezberdinetan. Guztiak jatorrizko bertsioan gaztelaniazko azpitituluekin.\nNAKASHIMA: Lirismoa eta perbertsioa\nTetsuya Nakashimak 57 urte bete berri baditu ere, uste izan da zine zuzendari gisa berandu eman izan dela ezagutara, nahiz eta bere ibilbidea errepasatuz gero horrenbesterako ere ez izan. Hain zuzen ere, XXI.mende hasieran lortu zuen onespena nazioartean, berriki ezagutara emandako zuzendari niponiar handienetarikoa bilakatuz. 1959an jaioa, telebista eta publizitatean lan egin zuen denbora luzez. 40 urte zituela bere lehen luzemetraia estreinatu zuen, Happy go-lucky, integrazio arazoak dituen ume batek protagonizatua. Bertan, jada, bere zineman bereizgarri diren aztarna tematiko eta estilistikoak soma daitezke. Bere bigarren pelikula, Beautiful Sunday (1998), zuzendariaren lanik neurritsuenatzat hartua izan da. Hemen elkarri eragiten dioten zenbait istorio lotzen dira, testuinguru hurbil batean, eta zineman seriotasun osoz jarduteko zantzuak identifika dakizkioke zuzendariari. Zantzu hauek nabarmendu egiten dira Kamikaze girls (2004) filmean, eta hain zuzen ere, hau da BilbaoArte Fundazioak MediaTresen laguntzarekin antolatutako zikloari hasiera ematen dion filma. Pelikula honekin Nakashimak japoniar irlak zeharkatu eta mundu mailako panorama zinematografikoan aurkitzen du bere tokia.\nNakashimaren zinemarekin lau hitzordu eskainiko dira, bereizgarriak diren lau pelikula, zeinetan kolorez betetako kutsu orientala, akzioa, umorea, nabarmenkeria lotsagabea soma daitezkeen; gure unibertsotik ateratako ezaugarriak diruditenak, baina oreka mantentzeko beharrezkoak direnak.\nHala, ziklo txiki honek lau film borobil, hunkigarri eta ezberdin eskaintzen ditu, lirismoa eta perbertsioa batzen dituen zuzendari talentudun baten eskutik.\nZine zikoa: TETSUYA NAKASHIMA (2017ko uztailaren 3tik 7ra)\nAstelehena, uztailaren 3a, 19:00etan / Asteartea, uztailaren 4a, 17:00etan\nKamikaze Girls (Japonia, 2004, 103 min.)\nIzenburu originala: Shimotsuma monogatari\nZuzendaria: Tetsuya Nakashima\nAktoreak: Kyoko Fukada, Anna Tsuchiya, Hiroyuki Miyasako, Ryoko Shinohara, Kirin Kiki, Sadawo Abe\nMomoko (Kyoko Fukada) frantziar rococó garaiaren gain eraikitako bere mundu propioan bizi den neska bakarti bat da. Baina, berehala, mozorro eta maskaren mundu hau utziko du Ichigo (Anna Tsuchiya) motozale lizunaren agerpenaren ostean. Honek, Momokok ez bezala, estilo estatubatuarra gogoko du, eta uneoro jendez inguratuta egoteko beharra sentitzen du. Horretarako, hiri-kondaira bat asmatzen du, eta ondorioz Momokorekin batera osatutako lagun-taldearekin garrantzitsu sentiaraziko du bere burua. Ordutik aurrera, mundua ezberdin ikustea ahalbidetzen dien bana ezinezko adiskidetasunean barneratuko dira.\nAsteartea, uztailaren 4a, 19:00etan / Asteazkena, uztailaren 5a, 16:30etan\nConociendo a Matsuko (Japonia, 2006, 129 min.)\nIzenburu originala: Kiraware Matsuko no isshô\nAktoreak: Miki Nakatani, Eita, Yusuke Iseya, Teruyuki Kagawa, Mikako Ichikawa, Asuka Kurosawa\nAitak, behin, 53 urterekin eraildutako bere izeba Matsukoren (Miki Nakatani) apartamentua garbitzeko eskatzen dio Shori (Eita, “Dororo”). Honek, bere izebaren oroitzapenak ikertzen dituen bitartean, Matsukoren izaera erromantiko, zoragarri eta harrigarria ezagutuko du, bizitzaren zentzua gainerakoei eskaini diezaioken horretan dagoela sinesten duen emakumea.\nAsteazkena, uztailaren 5a, 19:00etan / Osteguna, uztailaren 6a, 17:00etan\nConfessions (Japonia, 2010, 106 min.)\nIzenburu originala: Kokuhaku\nAktoreak: Takako Matsu, Yoshino Kimura, Masaki Okada\nKlaseko azken egunean, irakasle batek eskola utziko duela iragartzen die ikasleei, aitorpen bat gaineratuz: berriki igerileku batean itota hil den lau urteko bere alaba, errealitatean klase horretako bi ikaskidek erail dute. Aitorpen honi zera gehitzen dio: jada, hauen kontrako mendekua martxan jarri duela.\nOsteguna, uztailaren 6a, 19:00etan / Ostirala, uztailaren 7a, 17:00etan\nEl mundo de Kanako (Japonia, 2014, 118 min.)\nIzenburu originala: Kawaki\nAktoreak: Koji Yakusho, Nana Komatsu, Satoshi Tsumabuki, Ai Hashimoto\nShowa Fujishima (koji Yakusho) alkohola edan besterik egiten ez duen detektibe erretiratu bat da. Eskolako lehena eta guztientzat eredugarria den bere alaba Kanako (Nana Komatsu) bat-batean desagertzen denean, gertatutakoa ikertzen hasten da. Pixkanaka pixkanaka bere alabaren irudi perfektua pitzatzen duen aurpegi iluna estalgabetzen joango da.\nAurrekoa«The Artist at Centre Stage».\nRosina Gómez-Baeza eta Susana Blas-ekin topaketak.\nHurrengoa«How to make it».\nDaniele Sciacca-k antolatutako performancea.\nZine zikloa: «Ozu: izkutuko errukiaren misterioa»\n1 Mar 2019 - 29 Api 2019\n9 maiatza 2019 - 23 maiatza 2019\nIV. Ikerketarekin topaketak. Arte Ederren Fakultateko masterreko lanen aurkezpena (UPV/EHU)\n6 maiatza 2020 - 27 maiatza 2020


Renan Andres: "Parapentean salto egitea nire bizio, nire droga, bihurtu da urte hauetan" - Oñati - Goiena.eus\nRenan Andres: "Parapentean salto egitea nire bizio, nire droga, bihurtu da urte hauetan"\nMikel Arregi 2014-03-19 00:00\nRenan Andres parapentean salto egiteko prestatzen.\nDuela urte pare batetik Oñatin bizi da Renan Andres parapentelari argentinarra. Akrobazietan espezializatua, munduko kopan parte hartzen dabil azkeneko urteetan. Euskal Herriko eguraldiak hegan egiteko aukera gutxi ematen dituen arren, Debagoieneko mendiekin maiteminduta dagoela dio. Parapente denboraldia prestatzen dabilen honetan, harekin hitz egin du GOIENAk.\nKirol minoritarioen artean dago parapentea. Zergatik?\nBai, zoritxarrez parapenteak ez dauka hemen beste leku batzuetan duen indarra. Estatuan, esaterako, gero jende gehiagok egiten ditu akrobaziak, baina, hala ere, beste herrialde batzuetan baino zaletasun txikiagoa dago. Frantzian, adibidez, 12 urteko mutikoak parapentean salto egiten ikusten dituzu. Hori hemen ezinezkoa da; jendeak kirol arriskutsu moduan ikusten du parapentea, eta hori ez da horrela. Zuk arriskuak hartzen badituzu, edo behar den zuhurtziaz ez bazara ibiltzen, istripuak izan ditzakezu. Parapentea oso kirol segurua izan daiteke, segurtasun neurriak errespetatzen diren neurrian. Esperientziak, eguraldiak... faktore askok dute eragina hegaldi baten segurtasunean.\nNoiz hasi zinen parapentean?\n2005ean. Kanarietan bizi nintzen orduan, Hierro irlan. Txikitatik neukan hegan egiteko ametsa, eta han nengoela parapentea ezagutu nuen. Ordutik hona, parapentea nire bizioa, nire droga, bihurtu da. Hasierako sasoi hartan, egunean 8-9 salto egiten nituen nire maila hobetzeko asmoarekin. Denborarekin, akrobazietan espezializatzen joan naiz, oraingo maila eskuratu dudan arte.\nNazioarteko probetan parte hartzea ere lortu duzu denbora honetan...\nBai, hala da. Kanarietan Juan Luis Morales ezagutu nuen. Sasoi hartan hura hasia zen salto akrobatikoak egiten, eta haren eskutik akrobazien mundua ezagutu nuen. Denborarekin aurrera egin genuen biok, eta, azkenean, nazioarte mailan lehiatzeko txartela eskuratu genuen. Hori 2009an izan zen, eta ordutik hona munduko hainbat lekutan izan gara.\nNolakoak dira parapente akrobazia lehiaketak?\nBi modutara lehiatzen gara: bi jauzilarirekin, modu sinkronizatuan; eta bakarka. 30 mugimendu dauzkagu, eta, zailtasunaren arabera, mugimendu bakoitzak puntu balio bat du. Salto egin aurretik, zerrendatik egin beharreko mugimenduak aukeratzen ditugu, eta epaileei esan ostean mugimenduok airean egiten saiatzen gara. Lekuen arabera, mugimendu gehiago edo gutxiago egin ditzakegu. Austrian, adibidez, bost mugimendu egin daitezke; Turkian, berriz, gehiago.\nLur hartzeek, bestalde, garrantzi handia daukate lehiaketetan. Batzuetan, diana bat jartzen dute ur gainean eta guk bertan bukatu behar dugu gure hegaldia.\nDatak zehaztu gabe daude oraindik, baina munduko kopako lehenengo hitzordua maiatzean izango da; Austrian, seguruenik. Horren ostean, Frantziara joango gara, eta denboraldia Turkian bukatuko dugu azaro aldera.\nNola moldatzen zara entrenatzeko? Euskal Herrian daukagun eguraldi honekin ezingo zara nahi duzun bakoitzean irten...\nEgia galanta! Kanarietan egunero entrenatzeko aukera neukan. Oñatin, berriz, desberdina da. Orain, udaberria datorrenean hasiko gara inguruko mendietatik salto egiten. Eguraldia problema da hemen, baina onartu beharra daukat Aloñarekin maiteminduta nagoela.\nAloña, Kurtzebarri, Udalatx... Asko dira parapenterako gure bailaran dauden mendiak.\nKurtzebarrira Aloñara baino gutxiago joaten naiz, Oñatitik urrutiago daukadalako. Etxetik Elgeako haize errotak ikusten ditut, eta haien arabera hegan egiteko baldintzak zeintzuk diren jakiten ditut. Horren arabera, Aloñako zein magaletik edo Kurtzeberritik salto egin dezakedan erabakitzen dut. Gero, parapentea prestatu, eta abian jartzen naiz. Debagoiena egundoko lekua da parapentean hegan egiteko.\nTandemean salto egiteko aukera ere eskaintzen duzu...\nBai. Nahi duenari Aloñatik salto egiteko aukera ematen diot, bertako jendeari eta Oñatira datozen turistei. Mendia gustuko duen edonori gomendatzen diot tandemean salto egitea. Etorkizunean, ikastaroak emateko asmoa daukat.


Apple Watch: 6 arrazoi maitatzeko eta beste 6 ez egiteko | Consumer\nApple Watch: 6 arrazoi maitatzeko eta beste 6 ez egiteko\nApple-ren erlojuak urtebete darama merkatuan, lehen belaunaldiko gailu baten dohainekin eta akatsekin\nIrudia: News Sports\nIrudia: Sports Sports\nDuela urtebete baino zertxobait gehiago jaurti da. Apple Watch Apple-ren erlojua, erabiltzaile askoren bihotzak edo panpinak konkistatu ditu. Baina beste askori ere eman behar izan die huts. Zer du smartwatch honek hainbeste pasio pizteko, bi noranzkoetan? Artikulu honetan, Apple Watch maitatzeko edo gorrotatzeko arrazoiak aztertzen dira.\nApple Watch, gadget beharrezkoa?\n2015eko apirilean merkaturatu zen Apple Watch, baina Espainiara ez zen iritsiko bi hilabete geroago. Aurten, Apple softwarea hainbat eguneratzetatik pasatu da, WAttCH softwarea (2. bertsioa barne) eguneratuta, eta handitu egin da uhalen hautaketa. Gainera, garatzaileek beren aplikazioak erlojura egokitu dituzte, gero eta app gehiago baitaude panpinatik elkarreragiteko.\nErloju hau ez zen izan lehen smartwatch-a merkatura iristeko, Android Wear-ekin hainbat modelo bazeuden. Oro har, harrera positiboa izan zuen, baina zenbait kritika egin ziren prezioan (bai gailua bera, bai uhal trukagarriak), baita sistema eragilearen moteltasuna edo bateriaren iraupena ere. Bestalde, badago desengainua sentitu duen pertsona ere, gadget gisa partida gehiago ateratzea espero baitzuen.\nSalmentei dagokienez, Apple-k datu horiek ematen ez baditu ere, analistek uste dute 12 milioi gailu saldu daitezkeela lehen urtean. Gutxi dirudite, baina smartphone honen lehen urtean merkaturatutako sei milioi Iphonekin alderatuz gero, gauzak aldatu egiten dira. Bestalde, Iphone-arekiko konparazioa positiboa izan arren, oro har, zenbaki handiagoak espero ziren, batez ere urteko azken hiruhilekoan, Gabonetako erosketak direla eta, salmentako sasoirik onena baita. Apple Watch ez zen lehiakideek bezain hazkunde ikusgarria izan, eta horrek asko ekarri du pentsatzera ea salmenta-zenbakiak benetan onak diren, espero zen bezala.\nApple Watch maitatzeko sei arrazoi\nHala eta guztiz ere, askok ez dute zalantzarik izan Apple-ren erloju adimenduna erosteko, eta hainbat hilabetez erabili ondoren, ez zaie arrazoirik falta maitatzeko.\n1. Ez da jakinarazpenik galtzen. Etengabe eskumuturrera lotuta dagoen gailu honekin, zaila da dei bat, mezu bat edo beste edozein jakinarazpen galtzea. Eta hori oso erabilgarria da sakelako telefonoa poltsan, motxila edo poltsikoan daramatenentzat; dagoeneko ez da atera behar jakinarazpen hori ikusteko, eskumuturra altxatu besterik ez da egin behar.\n2. Anima zaitez aktiboagoa izatera. Apple Watch-ek, berriz, zenbaketa-eskumuturrekoak ditu; horiekin neur daitezke jarduera eta kaloriak, besteak beste. Entrenatzaile txiki bat da, eta gogoratzeko, pixka bat sedentarioak izaten saiatu behar dela eta gehiago mugitu behar dela.\n3. Gutxiago geratzen da mugikorretik. Garai honetan zaila da ordu bat baino gehiago igarotzea telefonoa kontsultatu gabe, eta horrek barne hartzen ditu zenbait egoera, hala nola bikotekako hitzorduak, lagunekin bazkaltzea edo lan-bilerak. Kasu horietan, sakelako telefonotik zintzilik egotea gaizki ikusia dago, baina smartwatch-ari begirada azkar bat emanez gero, ez da gaizki heziko.\n4. Alarmak eta gogorarazleak jartzea errazagoa da. Siri laguntzarekin, orain errazagoa da alarmak eta gogorarazleak konfiguratzea smartphonean Apple Watch-en bidez, eta, gainera, “Siri, abisatu 10 minutu barru” lengoaia naturala erabiliz.\n5. Ez galtzeko laguntza. Oso garatuta ez badago, orientazioaren zentzua edo gutxi ezagutzen den eremu batean, Apple-ren erlojuak bidea aurkitzen lagun dezake, Apple Maps-ekin duen integrazioari esker eta eskumuturrean bibrazio txikien bidez bere indikazio-kodeari esker.\n6. Arroparekin konbina daiteke. Apple Watchen elementu pertsonalizagarrietako bat uhala da. Estilo eta kolore askotakoak daude, Apple ez diren enpresek egiten dituztenak.\nApple Watch ez maitatzeko sei arrazoi\nApple-ren jarraitzaileentzat ere, smartwatch honek ez ditu konbentzitu berriak. Zein dira Apple Watchen erabiltzaileek kexatzen diren akats edo arazorik ohikoenak?\n1. Beste gadget bat da kargatzeko. Smartphone-a egun batean edo bitan kargatzeko nahikoa ez bazen, orain beste gailu bat gehitu behar zaio zerrendari. Eta horrek esan nahi du bidaiatzen denean kable bat gehiago eraman behar dela, kargagailu desberdina baita.\n2. Ez da Android Wear bezain pertsonalizagarria. Apple-k ez die erabiltzaileei malgutasun handirik uzten gailuak pertsonalizatu behar dituztelako, eta Apple Watch ez da salbuespena. Bai, hainbat esfera daude, eta horietako batzuk pertsonaliza daitezke, baina beste erloju adimendunak, Android Wear, adibidez, Samsung Gear S2, puntu honetan.\n3. Azelerometroa oker dago. Apple Watch pantaila itzalita dago (bateria aurrezteko), eta besoa altxatzean bakarrik pizten du ordua ikusteko. Mugimendu horrek, ordea, batzuetan huts egiten du, eta, jarreraren arabera, pantaila beltzez egoten da. Erabiltzailea altxatzen denean, beti asmatzen ez duen detekzio-sistemari ere aplikatzen zaio.\n4.Gadget bat gehiago dirudi erloju batek baino.Smartwatch baten grazia, erabiltzaile askorentzat, gailu adimenduna izateaz gain, erloju gisa funtzionatzen du, eta horrek bere itxura hartzen du. Apple Watch-ek esfera karratua (biribilak izan beharrean) eta uhal batzuek erloju baten diseinu klasikoa ez izatea, haren hebilarekin eta gainerakoekin, ez dute zertan erloju batean bezala pentsatu.\n5. Pantaila deserosoa da zenbait gauzatarako. Hain pantaila txikia ez da eragiketa batzuk egiteko lekurik egokiena, adibidez, sarbide-kode bat tekleatzea edo argazkiak ikustea, zeinen nabigazioak nahiko desio baitu. Bideoak ere ez dira erreproduzitzen.\n6. Lehen belaunaldiko gadget bat da. Apple Watch lehen belaunaldiko gailu bat baino ez da, eta, hala, ahatea ordaintzen du. Batzuetan motela da, apps batzuk ez dira batere erabilgarriak jakinarazpen bat erakusteaz gain… horixe gertatzen da lehen gailuekin. Lehen Iphone-ak ez zuen apps-dendarik, ez 3G konexiorik, ez aurreko kamerarik, ezta GPSrik ere. Gaur egun, ordea, ez dago ikuskapenik.\napple apple watch gadgets-eu smartwatch


Arrigorriagako Udala - 40 Kontakizun aurkeztu dira Ongi Etorri Errefuxiatuak Arrigorriagak antolatutako lehiaketara\n40 Kontakizun aurkeztu dira Ongi Etorri Errefuxiatuak Arrigorriagak antolatutako lehiaketara\nMartxoaren 2an amaitu zen Ongi Etorri Errefuxiatuak Arrigorriagak antolatutako lehiaketan kontakizunak aurkezteko epea. Plataformak antolatu duen lehenengo edizio honetan berrogei kontakizun jaso dira: 23, kontakizun laburren modalitatean (gutxienez 20 lerro eta gehienez orrialde bat) eta 17, kontakizun motzen modalitatean (gehienez 5 lerro). Lehiaketaren antolatzaileek eskerrak eman nahi dizkiete nahitaezko migrazioaren dramak eragiten dizkien sentimenduak hitzen bidez adierazi dituzten pertsonei, euren eskuzabaltasunagatik.\nEpaimahaiak izendatuko du kategoria bakoitzeko (kontakizun laburra eta kontakizun motza) kontakizun irabazlea, eta sari sinbolikoak maiatzaren 11n (ostirala) Arrigorriagan egingo den jaialdian banatuko dira. Sariak banatzeko ez ezik, jaialdiak jolaserako eta aldarrikapenerako eremu izan nahi du. Ekitaldiaren programa amaitu bezain laster jakinaraziko da.\nOngi etorri Errefuxiatuak Arrigorriagak kontakizunak apirilean eta maiatzean kaleratzeko asmoa du. Interneten egongo dira, baina paperean ere aurkitu ahal izango ditugu Arrigorriagako espazio publikoetan eta hainbat lokaletan.


Sega desafio ikusgarria Etxeberrietan - Andoain - Aiurri.eus\nEtxeberrietako jaiak 2019\nSega desafio ikusgarria Etxeberrietan\nJon Ander Ubeda 2019-07-30 21:21\nAuzoen arteko herri kirol ligaxkan Etxeberrietan antolatu duten sega desafioa ikusgarria izan da. Berebiziko ikusmina piztu da, eta bost auzoetako taldekideen arteko lehia gogorra bezain bizia ikusi ahal izan da. Zelaia kokapen ederrean egon arren, belar txarrez josita zegoen. Horrek zaildu egin du lehia, baina hala eta guztiz ere ikusleek segalarien kemena txalo zaparradarekin eskertu dute.\nEtxeberrieta, Buruntza, Goiburu, Santa Krutz eta Sorabilla auzuneak sailkatu dira, hurrenez hurren. Lana ez baitzen soilik segan aritzea, moztutakoa bildu beharra zegoen ere.\nDesafioa bi txandatan jokatu da. Lehenean, Etxeberrietako plazatik gertuen zegen lursailean, Goiburu, Santa Krutz eta Sorabilla auzuneak lehiatu dira. Bigarrenean, Zumea plazatik gertuago zegoen lursailean, Etxeberrieta eta Buruntza.\nPartaideak eta denborak hauexek izan dira:\n28:54 Etxeberrieta. Segalaria: Unai Larrarte. Taldekideak: Juan Luis, Xabier, Delan.\n29:56 Buruntza. Segalaria: Mikel Jauregi. Taldekideak: Edurne, Joxi, Jexux Mari.\n32:00 Goiburu. Segalaria: Malou Henriksen. Taldekideak: Estebe, Iker, Juantxo.\n55:30 Santa Krutz. Segalaria: Antton Arruti. Taldekideak: Beñat, Aitor, Maria.\n55:56 Sorabilla. Segalaria: Xabier Lasa. Taldekideak: Lierni, Amaia, Mateo.\nEpaimahaiaren erabakia, Etxeberrieta taldea zigortzea\nGaurko sailkapenean eraginik izango ez duen arren, auzoen arteko herri kirol lehian Etxeberrietako kideek penalizazioa jasoko dute. Eta arrazoia honakoa da: Proban ezinbestekoa zen emakumezkoen parte hartzea. Etxeberrietarren kasuan partaide guztiak gizonezkoak izan dira. Horixe, gaurko probaren eragozpen bakarra.\nIzan ere, desafioa ospakizun bilakatu da. Dozenaka herrikide hurbildu dira desafioa bertatik bertara ikustea. Guztien gainetik, Malou Henriksenek zaletuen txalo zaparrada handiena jaso du. Maila bikaina erakutsi du. Lau aurkariak ere ez dira atzean geratu. Meritu handia izan dute, den denek. Belar txarrez josita baitzegoen zelaia, segarako aproposa ez den joku zelaia.\nAuzoen arteko herri kirol lehiak jarraipena izango du Goiburuko jaietan. Eta, beranduxeago, Buruntzako jaietan.\nSega desafioaren lehen txanda\nJon Ander Ubeda uzt 31 Andoain\nGoiburu, Santa Krutz eta Sorabilla auzoen sega desafioa jaialdiko lehen atala izan zen.\nSega desafioaren aurkezpena\nSega desafioaren aurkezpena, Unai Ormaetxearen eskutik. Auzoen arteko herri kirol ligaren bigarren edizioa. 2019ko partaideak Santa Krutz, Etxeberr...


Udalak iaz baino diru gutxiago jasoko du larreratze tasaren kobrantzatik, kasik %9 gutxiago. — Oñatiko udala\nUdalak iaz baino diru gutxiago jasoko du larreratze tasaren kobrantzatik, kasik %9 gutxiago.\nLarreratzen diren bildotsengatik ez kobratzea erabaki da.\nUdal gobernu taldeak aurtengo larreratze tasaren errolda onartu berri du. Datuei erreparatuta, aurten iaz baino ordain agiri gutxiago bideratu direla ikusten da eta ondorioz, larreratze tasa kontzeptuan diru gutxiago ere batuko duela.\nKonkretuki, larreratze tasari dagozkion 132 errezibo edo agiri tramitatu dira aurten, iaz baino kasik % 16 gutxiago. Kopurua murritzagoa izanik, jasoko den diru kantitatea ere txikiagoa izango da, 8.700 euro pasa guztira, iaz baino %9 gutxiago, lehen esan bezala.\nArrazoia ez da derrepentean Oñatiko ganadu kopuruak behera egin duela. Izango da bai, tartean, hazienda murriztu duen ganadu zalerik, baina arrazoi nagusia da bildotsak larreratzeagatik tasarik ez kobratzea erabaki dela.\nBildotsak aipatuta, gogoratu udalak artaldeak larreratu aurretik artzainei bete erazten dien baldintza: artaldea osasun egoera onean dagoela ziurtatzen duen agiria aurkeztu behar dutela. Agiri hau albaitero batek sinatuta egon behar da eta artaldea larreratu baino astebete lehenago gutxienez, udaletxean edo Partzoneriako bulegoetan presentatu behar da.


Nerbioi ibaiko Erriberako Parkearen Proiektuaren lanketaren lehen fasea bukatu da, Barakaldon – Bilbao Ria 2000\nBILBAO Ría 2000ko Administrazio Kontseiluak bilera bat egin du gaur, eta bertan, beste akordio batzuen artean, informatuta geratu da Nerbioi ibaiko Erriberako Parkearen proiektuaren 1. Fasearen amaieraz, Barakaldon. Proiektua Barakaldoko Udalari bidaliko zaio, honek modu egokian tramitatu eta onartu dezan, obrak lizitatu aurretik.\nKontseiluan Bilbao Ría 2000ko Presidente Juan Mari Aburto, Barakaldoko Alkate Amaia del Campo eta Sozietatearen Zuzendari Nagusi Ángel Nieva egon dira, eta bileraren ostean egindako prentsaurreko batean Barakaldoko esku-hartze horren helburuak aurkeztu dira eta Barakaldo eta metropolirako duen garrantzia nabarmendu da.\nHirigintza- eta paisaia-balio eskerga duen pieza bat da, lagungarria izango dena itsasadarra eta beraren ertzak biziberritzeko; izan ere, erakargarri eta interesgarri bihurtuko ditu herritarren jardueretarako, eta ahalbidetuko du jarduera industrialak denbora luzez okupatu dituen eremu handiak hiri-erabileretarako berreskuratzea; kasu honetan, Bizkaiko Labe Garaiak lantegia izan zen gune hori okupatu zuena.\nProiektuaren lehenengo fase honek 8,5 hektareako azalera bat ukituko du, eta 5,5 M€-ko aurrekontua izango du, BEZa kanpo utzita. Gogoratuko denez, gauzatuko den proiektua BILBAO Ría 2000k 2020an egindako Proiektu Lehiaketaren irabazlea izan zen. Lehiaketa hori irabazi zuen taldearen partaideak Burgos & Garrido Arquitectos SLP eta Typsa Técnica y Proyectos S.A. ingeniaritza-enpresa dira; bi enpresa horiek “Lorategi mugikorra” lemapean aurkeztu zuten euren proposamena.\nUne horretatik aurrera udal tramitazioa egingo da, eta horren ostean lizitazioa hasiko da; beraz, aurreikusten da obrak aurtengo bigarren seihilekoan hasi ahal izango direla. Obren iraupenari dagokionez, berriz, kalkulatzen da lehenengo fase honek 18 hilabeteko epea izango duela, gutxi gorabehera.\nProiektua bi fasetan banatu denez, oraindik ere bigarren fase bat geratzen da, gutxi gorabehera hektarea batekoa, Sestaotik gertuen dauden portu-kaien berreskurapenari lotuta. Bada, obra hori uztartuko da Bizkaiko Foru Aldundiak oinezko- eta bizikleta-zaldaina egiteko egingo duen obrarekin, berau ere eremu horretan gauzatzekoa baita.\nPormetxeta Plaza hobetzeko proiektuaren lehen fasea esleitu da\nLehen adierazitakoaz gain, Administrazio Kontseiluak Pormetxeta Plazako esku-hartzearen lehen fasea ere esleitu du; helburua da plaza horretako segurtasun- eta argiztapen-baldintzak hobetzeko jarduera bat abiatzea, Barakaldoko Udalarekin ados jarrita. Obrak Viconsa enpresari esleitu zaizkio, 473.000 €-ko zenbatekoagatik, BEZa kanpo utzita. Bigarren fase batean, garatu beharreko jarduera multzo bat adostuko da Barakaldoko Udalarekin, esparru hori eta beraren ingurunea biziberritzeko xedez.\nOrobat, Administrazio Kontseilua informatuta geratu da Sozietatearen ibilera orokorrarekin lotutako beste jarduera batzuez; horien artean, azpimarratzekoak dira Olabegako eremuaren inguruan egindako gestioak eta Barakaldo aldean lurzati berriren baten hurrengo komertzializazioa.\nKontseilura sartutako kontseilari berriak\nAzkenik, gaurko Kontseiluan Kontseilari berri batzuk karguaz jabetu eta Kontseiluan integratu dira. Horien artean daude Garraio, Mugikortasun eta Hiri Agendaren Estatuko Idazkari Isabel Pardo de Vera, aurrerantzean Sozietateko Presidenteordea izango baita, eta aipatutako Ministerioko Azpiegituren Idazkari Nagusi Francisco Javier Flores García, SEPESeko Zuzendari Nagusia Fidel Vázquez, eta erakunde horretako Zuzendari Ekonomiko eta Finantzario Miguel Ángel Pino.


Liburutegia: Izar malkoak (Fernando Morillo)\nLezo Institutuko liburuzaleen bloga\nIzar malkoak (Fernando Morillo)\nBeñat hacker izateko bidean dabilen gazte bat da. Gau batean, diskoteka batean zegoela, neska eder bat gerturatu zitzaion eta dantzatzeko eskatu zion, mutilak, noski, baiezkoa eman zion. Dantzatu ondoren, zelai batera joan ziren eta musuka hasi zuren izarrei begira. Gero, Beñatek etxeraino lagundu zuen Maider.\nAste bat pasata Beñat lur jota zegoen. Bazekien zaila zela neska hura berarekin egotea, hala zioen bere lagun Ibonek behin eta berriro, baina Beñatek ez zuen etsi nahi. Egun batean, bere gelan zegoela, aita hurbildu zitzaion, aho zabalik, neska bat kanpoan itxoiten ari zitzaiola esanez. Beñat ziztu bizian atera zen, Maider izango zelakoaren esperoan, baina Jaione zen. Jaione liburutegian ezagutu zuen, jatorra zen, berarekin ateratzen aritua zen, nahiz eta momentu horretan ez zebiltzan elkarrekin. Hark ea beste neska batekin zebilen galdetu zion; eta, mutilak ezetz erantzun zion, ez zuela inorekin lotu nahi. Hala ere, musuka aritu ziren.\nAste baten buruan, ikerkuntza-enpresa baten web-orriko segurtasun hesiak zeharkatzen ari zela, berriro sartu zen aita gelara honako hau esanez:\nBeñatek ez zuen Maider espero, bera ez zen beste edozein neska espero zuen. Baina… Maider izango ote zen, ala beste norbait? Maider bazen, zer gertatuko zen azkenean? Norekin geratuko zen Beñat? Maiderrekin? Jaionerekin?\nLiburua irakurri ezkero jakingo duzu.\nLehenik eta behin esan dezadan liburu hau asko gustatu zaidala, eta nota jarri beharko banioke 9 jarriko nioke; beraz, nire lagunei irakurtzea gomendatuko nieke.\nAlde batetik, oso liburu arina dela esan behar dut, kapituluak nahiko motzak dira, elkarrizketa ugari agertzen dira, esaldiak laburrak dira eta idazleak erabiltzen duen euskara erraza da.\nBestalde, gaia gure adinerako egokia iruditzen zait, gazteen artean garrantzi handia duen gaia baita maitasuna. Pertsonaiei dagokienez, nahiko atseginak iruditu zaizkit denak, batez ere Jaione eta Ibon, baina Maider gorrotagarria iruditu zait.\nHori guztia kontuan izanda oso liburu polita eta gazteentzako interesgarria iruditu zait.\nIlargi Zipitria 2.B\n1. maila (34)\n2. maila (6)\n3. maila (26)\n4. maila (50)\nKale gorrian (Robert Swindells)\nOIHAN VEGA institutuan\nLezo institutua, English department


Nazioarteko inbertsioek Euskadiko startUP eta enpresen alde egin dute apustu - SPRI\nNazioarteko inbertsioek Euskadiko startUP eta enpresen alde egin dute apustu\nArantxa Tapia: “Euskadik multinazionalak erakartzen ditu negozioak egiteko toki erraza delako eta erakundeak irisgarriak direlako”\nDuela egun batzuk aurkeztu zuten “III Estudio StartUPs e Internacionalización” txostena, TicketBis konpainiak egina eta agerian uzten duena oinarri teknologikoko Estatuko ekimen ekintzaileek irudi bikaina dutela atzerrian eta mundu mailako inbertsio-merkatuen arreta erakartzen ari direla. Txostenak hainbat datu interesgarri azaleratzen ditu, hala nola negozioen %39k atzerriko kapital ekarpenak dituztela, edo lau negoziotik bat EAEkoa dela.\nDeigarria da, bai, ikustea nazioarteko kapitala duten startUPen %26 EAEkoak direla. Horrek argi erakusten du gure konpainia gazteen prestakuntza bikaina, beren izaera ekintzailea eta atzerrira irteteko daukaten gogoa. Ikuspegi hori bat dator gure eskualdeko Industrian aurki daitekeen batez besteko profilarekin, zeina aspalditik ari den inbertitzen proiektu eta teknologia aurreratuetan, Arantza Tapia sailburuak Radio Euskadiko Boulevard saioan aurreko astean adierazi zuen bezala: “Gure industriaren zati handi bat prestatuta dago bizi dugun unerako; suspertze ekonomikoa jadanik gertatzen ari da”.\nEstatuko nazioartekotze ekintzailearen mapan badira baita ere startUP katalan bat eta Madrilgo beste bat (%21 hurrenez hurren); Euskadirekin batera, eskualde horiek dituzte beharbada ekosistema onenak talentuak bere ideiak inkubatu, hazi, sendotu eta atzerrira proiekta ditzan.\nBestalde, Euskadira erakartzen den atzerriko inbertsio kopurua nabarmen hazi da, batetik, bere benetako premiekiko enpatia-posizioa dagoelako, eta bestetik, erraztasun politika bat garatu delako, zeinari esker kanpoko apustu ekonomikoek eta enpresek hobeto lur hartzen duten gure lurraldean. “Multinazionalak Euskadira etortzen dira negozioak egiteko toki erraza delako eta erakundeak irisgarriak direlako”, dio Arantxa Tapiak”. Eta eransten du: “une honetan Estatuko hirugarren jomuga gara Madril eta Bartzelonaren atzetik”.\nGauzak horrela, badirudi Euskadiko enpresak eta StartUPetako talentua paraleloan doazela eszenatoki global batera, eta eszenatoki horretan, zailtasunak zailtasun, osagai teknologiko altua eta lehiakortasuna funtsezkoak izango dira partekatzeko aberastasuna eta kalitatezko enplegua sortzeko, biak hala biak funtsezkoak euskal ekonomia suspertzeko bidean.\n“III Estudio StartUPs e Internacionalización” txosteneko datuak:


Nola sartu, zure identifikazioaren bidez, Bizkaia - 2021 Errenta-aitorpenaren zirriborrora - Bizkaia.eus\nNola identifikatu BAK erabiliz?\nKanal digitalean errenta-zirriborroa kontsultatzeko eta aitorpena aurkezteko, beharrezkoa da aurretik zeure burua identifikatzea identifikatzeko bitarteko elektroniko baten bidez.\nHorretarako, Bak jartzen dugu zure esku, identifikazio elektronikorako bitarteko bat, zeina aktibatzen erraza eta arina izateagatik gomendatzen baitizugu. Gainera, Ogasunarekin egin beharreko edozein izapidetan identifikatzeko balio du.\nBak ez badaukazu, aktibazio-kode bat bidali dizugu etxera, Errenta 21 eskutitzean. Ez nahastu: aktibazio-kodea ez da Bak sistemara sartzeko pasahitza, baina Bak aktibatzeko eta pasahitza lortzeko behar duzu.\nEgiaztatu BAK duzun\nEtxera bidali dizugun Errenta 21 eskutitzean ez baduzu jaso aktibazio-kodea, esan nahi du Bak edo BakQ aktibatuta dagoela.\nHau da, baduzu zirriborrora sartzeko identifikazio-bitarteko bat.\nPasahitza gogoratzen ez baduzu, azkar eta erraz berrabiaraz dezakezu.


Katxiña Upategia jatetxea "World Luxury Restaurant Awards" munduko Luxuzko Jatetxeen sarietarako nominatua izan da. | Bodega Katxiña\nKatxiña Upategia jatetxea “World Luxury Restaurant Awards” munduko Luxuzko Jatetxeen sarietarako nominatua izan da.\n|In Upategia, Jatetxea, Ekitaldiak, Ezkontzak\n2016ko uztailean zabaldu zenetik, jatetxeak jaso dituen balorazio positiboetan oinarrituta jaso du izendapena. Iñaki Zendoiak zuzenduta, gogoa eta ilusioa izan dira Katxiña Upategia taldearen oinarria. Horri esker, hain denboraldi laburrean, mundu mailan izena hartu du honen moduko izendapenei esker.\nSarien antolakuntza Hego Afrikan dago eta munduko herrialde guztietan aukeratutako jatetxeetara zabaltzen da. Katxiña Upategia Jatetxea munduko luxuzko erretegien sekzioan izendatu dute.\nApirilaren 3an herri-botaketari ekingo zaio; bertan, jendeak gustukoena duen establezimenduari eman ahal izango dio botoa eta maiatzaren 3ra arte iraungo du. 2018ko sarien gala Irlandako Galgorm Resort and Spa-n izango da.\nJatetxeak elkarren artean lehiatuko dira. Egun, sareetan gure iritzia ematearen joera gero eta handiagoa da. Horri esker, Orioko familia-kutsuko jatetxe bat munduko luxuzko jatetxe onenen artean hautatu dute.


Glovok %60 jaitsi du Gasteizko riderren tarifa - Gasteiz - Alea.eus\nGlovok %60 jaitsi du Gasteizko riderren tarifa\nErredakzioa 2020-04-16 17:28\nGlovoko riderrak Gasteizko kale batean, konfinamendu egunetan. / ERLANTZ ANDA\nFree Riders sindikatuak salatu du Glovok eskaera bakoitzeko oinarrizko tarifa erdira murriztu duela hainbat hiritan. Gasteizko kasuan, irteera bakoitzeko 2,50 eurotik euro batera jaitsi da (%60). Greba deialdia egin dute astebururako.\nTarifen murrizketaren aurrean, bi eguneko greba deialdia zabaltzen ari da rider taldeen artean, asteburu honetarako: "Jaitsiera momentu zehatz honetan egin da, modu miserablean", salatu du Free Riders sindikatuak; konfinamenduak eragindako egoera baliatu izana leporatu dio enpresari.\nRobert Castro kolektiboaren abokatuak El Salto hedabidean azaldu duenez, tarifaren murrizketa "modu mailakatuan" egiten ari da Glovo.\nRider taldeen artean zabaltzen ari den mezuak argi eta garbi azaltzen du langile hauen haserrea: "Gure denbora eta esfortzua ez dugu horrela oparituko. Nahikoa dugu kalean egotearen arriskuarekin. Apirilaren 18an eta 19an lanik ez egitea izango da gure protesta. Glovok gure poltsikoekin jolastu nahi du? Ekimen hau babesten duten rider guztiek biderkatutako kolpea itzuliko diogu".\nTarifen jaitsierarekin batera, soldata igoera bat ere iragarri du Glovok, "sustapen ekonomikoak" eta "Covid-19ren aldi baterako promozioa" bezalako kontzeptuetan. Hala ere, sindikatuaren arabera, promozio hauek ez dute eragin errealik izango riderren soldatetan.


Irekia Eusko Jaurlaritza - Gobierno Vasco :: EHAA xedapena 201802927\nEBAZPENA, 2018ko maiatzaren 24koa, Polizia eta Larrialdietako Euskal Akademiako zuzendari nagusiarena, zeinaren bidez dei egiten baita Ertzaintzaren Ikuskapen Eskalako ofizialorde kategoriako eta Ertzaintzaren Oinarrizko Eskalako karrerako funtzionarioei zuzendutako ikerketa kriminaleko ikastaroetan (IKI) sartzeko hautaketa-prozedurarako.\nGaiak: FUNTZIO PUBLIKOA; FUNTZIONARIO PUBLIKOAK; OPOSIZIO ETA LEHIAKETAK; HAUTESPEN-PROBAK; HEZIKETA; ERTZAINTZA; BIRZIKLAPEN PROFESIONALA; DEIALDIA\nHurrenkenaren zenbakia: 201802927\nEuskadiko Segurtasun Publikoaren Sistema Antolatzeari buruzko ekainaren 28ko 15/2012 Legearen 23. artikuluan oinarriturik, eta Euskal Herriko Poliziaren Hautespen eta Prestakuntza Araudia onesten duen uztailaren 19ko 315/1994 Dekretuan ezarritakoarekin bat etorriz; Segurtasun Saileko Segurtasun Sailburuordetzak ezarritako helburuak ikusirik; Ikerketa kriminaleko ikastaroetan (IKI) sartzeko hautaketa-prozedurarako deia egiten da, Ertzaintzaren Oinarrizko Eskalako eta Ertzaintzaren Ikuskapen Eskalako ofizialorde kategoriako funtzionarioentzat.\nEuskal Herriko Polizia Ikastegiko zuzendariaren 2012ko ekainaren 29ko Ebazpenaren bitartez Ikerketa Kriminaleko Ikastaroan (IKI) sartzeko hautaketa-prozedurarako deia egin zen –2012ko uztailaren 10eko EHAA, 134. zk.–, eta Ikerketa Kriminaleko prestakuntza sistema berria izaera orokorrean eta, ondorio guztietarako, hasi zen. Horregatik, deialdi hori baztertuta, Ikerketa Kriminaleko espezializazioko ikastaroetan sartzeko deialdian eta apirilaren 24ko EHAAn (77. zk.) argitaratutako 2014ko apirilaren 11ko deialdian parte hartu duten funtzionarioei ez zaizkie konputatuko parte hartzeko onartuak izan diren deialdiak, Euskal Herriko Poliziaren Hautespen eta Prestakuntza Araudia onartzen duen uztailaren 19ko 315/1994 Dekretuaren 56. artikuluan ezarritako terminoen arabera.\nHautaketa-prozedura honetarako deialdia honako hauek kontuan hartuz egiten da:\n1.– Oposizio-lehiaketa sistema bidezko hautaketa-prozedurarako deia egiten da, Ertzaintzaren Ikuskapen Eskalako ofizialorde Kategoriako eta Oinarrizko Eskalako agente Kategoriako karrerako funtzionarioei zuzendutako Ikerketa Kriminaleko Ikastaroan sartzeko.\nDeitutako ikastaroak espezializazio-ikastaro izaera du, Euskal Herriko Poliziaren Hautespen eta Prestakuntza araudia onesten duen uztailaren 19ko 315/1994 Dekretuaren 54. eta ondorengo artikuluetan ezarritakoaren arabera.\n2.– Deitutako plazak, guztira, 160 izango dira, honela banaturik:\n130 plaza, Ertzaintzaren Oinarrizko Eskalako agente kategoriako karrerako funtzionarioentzat.\n20 plaza, Ertzaintzaren Oinarrizko eskalako agente lehena Kategoriako karrerako funtzionarioentzat.\n10 plaza, Ertzaintzaren Ikuskapen Eskalako ofizialorde kategoriako karrerako funtzionarioentzat.\nDeitutako plazen kopurua handitu ahal izango da ikerketako espezialitateari atxikitako kategoria desberdinetan hutsik dauden lanpostuen arabera, hautaketa-prozesu honen garapenean zehar gerta daitekeen edozein arrazoirengatik. Kopurua handituz gero, Polizia eta Larrialdietako Euskal Akademiako zuzendariaren ebazpen baten bidez argitaratuko da, Euskal Herriko Poliziaren Hautespen eta Prestakuntza araudia onartzen duen uztailaren 19ko 315/1994 Dekretuaren 40.2 artikuluan aurreikusitakoaren arabera.\nPlaza-gehikuntza oinarri hauen bidez arautuko da eta 11. oinarrian, 3. puntuan, aurreikusitako izapidearen aurretik ezarri beharko da.\n1.– Hautaketa prozesuan parte hartu nahi duten pertsonek ondoren zehazten diren baldintzak bete beharko dituzte:\nb) Egoera hauetako batean egotea:\nb.1.– Ertzaintzaren Oinarrizko Eskalako agente Kategoriako 130 erreserbatutako plazetako hautaketa-prozeduran parte hartzeko, kategoria horretan karrerako funtzionario izendatuta egotea eta kategoria horretako administrazio-egoera aktiboan izatea.\nb.2.– Ertzaintzaren Oinarrizko Eskalako agente lehena Kategoriako 20 erreserbatutako plazetako hautaketa-prozeduran parte hartzeko, kategoria horretan karrerako funtzionario izendatuta egotea eta kategoria horretako administrazio-egoera aktiboan izatea.\nb.3.– Ertzaintzaren Ikuskapen Eskalako ofizialorde Kategoriako 10 erreserbatutako plazetako hautaketa-prozeduran parte hartzeko, kategoria horretan karrerako funtzionario izendatuta egotea eta kategoria horretako administrazio-egoera aktiboan izatea.\nEbazpen hau argitaratzen denean, izangaia atxikitako lanpostuan gutxieneko iraunaldi baten menpe ez egotea, aldi hori beteta ez badago, edo eskudun organoak ukoa onartu ez badu, edo atxikipen bera eskatzen den beste lanpostu baterako parte hartu nahi ez bada, uztailaren 17ko 4/1992 Legearen 65.5 eta abenduaren 22ko 388/1998 Dekretuaren 5.3 artikuluaren azken paragrafoan ezarritakoarekin bat etorriz.\nd) I. eranskinean zerrendatutako deialdietako xede diren ikastaroetako bat ere egin gabe izatea.\n2.– Prozeduran parte hartu nahi dutenek aurreko puntuan jasotako baldintza guztiak bete beharko dituzte eskariak aurkezteko epea amaitu aurretik.\n3.– Hautaketa-prozeduran onartua izateko eta parte hartzeko, nahikoa izango da izangaiek, beren eskabide orrian, eskatutako baldintza guztiak betetzen dituztela adieraztea, beti ere, eskabideak aurkezteko epea bukatzen denerako bete beharko dituzte. Egiaztatze horiek deitzen duen organoak burutuko ditu ofizioz, horretarako Segurtasun Sailari dagokion eskudun organoaren beharrezko ziurtagiriak eskatuko zaizkio.\n4.– Aurrekoa hala bada ere, hautaketa-prozeduraren edo prestakuntza ikastaroaren edota praktika-aldiaren uneren batean, onartuta eta baztertuen zerrenda egiten duen eskudun organoak jakingo balu izangaietako bati deialdian parte hartzeko eskatutako baldintzen bat falta zaiola, hautaketa prozeduratik kanpo utziko luke, eta hala badagokio, prestakuntza ikastarotik baztertu egingo luke, beti ere, interesdunari entzun ondoren.\n1.– Hautaketa-prozeduran parte hartu nahi dutenek eskabide-orria bete beharko dute departamentuko Intranet –Gurenet– bitartez, helbide horretan eskuragarri dagoen eskabide eredua betez.\n2.– Eskabideak aurkezteko epea 15 egun baliodunekoa izango da, ebazpen hau Euskal Herriko Agintaritzaren Aldizkarian argitaratu eta biharamunetik aurrera.\n3.– Eskabidean zehaztu egin beharko dute zer hizkuntzatan egin nahi dituzten oposizio-probak, gazteleraz edo euskaraz.\n4.– Administrazio eragileak dituen merezimenduak ez dira egiaztatu behar izango, berak ofizioz egiaztatuko baititu.\n1.– Eskabideak aurkezteko epea amaitu ondoren, Polizia eta Larrialdietako Euskal Akademiako zuzendariak hautaketa-prozeduran onartutako eta baztertutako izangaien behin-behineko zerrendak onetsiko ditu. Aipatutako zerrendak 13. oinarriko hirugarren paragrafoan ezarritako eran argitaratuko dira.\n2.– Bazter utzitako izangai bakoitzari buruz, bazter utzi izanaren arrazoiak eman beharko dira aditzera behin-behineko zerrenda horretan. Erreklamazioak aurkezteko eta eskabideak izan ditzakeen akatsak zuzentzeko 10 egun balioduneko epea izango dute interesatuek.\n3.– Hautaketa-prozedurarako aurkeztutako erreklamazioak onartutako eta baztertutako izangaien behin-behineko zerrendari behin betikotasuna ematen dion Polizia eta Larrialdietako Euskal Akademiako zuzendariaren Ebazpenean bertan onartu edo ezetsiko dira. Zerrenda horiek 13. oinarriko hirugarren paragrafoan ezarritako eran argitaratuko dira.\n1.– Uztailaren 19ko 315/1994 Dekretuan eta Euskal Herriko Poliziaren 4/1992 Legean aurreikusitakoen arabera, oposizio probak erabakitzeko, garatzeko eta ebaluatzeko Epaimahai Kalifikatzaile bat izendatuko da. Epaimahai hori mahaiburu batek, lau bokalek eta idazkari batek osatuko dute.\nEpaimahai Kalifikatzailea osatzen duten pertsonen eta ordezkoen izendapena 13. oinarriko hirugarren paragrafoan ezarritako eran argitaratuko da, Polizia eta Larrialdietako Euskal Akademiako zuzendariaren Ebazpenaren bitartez.\n3.– Hautaketa prozedura osatzen duten proben eta merezimenduen garapena eta ebaluazioa Epaimahai Kalifikatzaileari dagozkio, autonomia osoz jokatuz. Epaimahai hori prozeduraren objektibotasunaz arduratuko da eta deialdiaren oinarriak betetzen direla bermatuko du.\n5.– Hautaketa-prozedura garatzeko beharrezko diren neurriak hartu ahal izango ditu Epaimahaiak deialdi honetan finkatuta ez dauden guztietan, eta gainera, deialdiaren oinarriak interpretatzeak eta aplikatzeak eta beren lanetarako jardunak sortu ahal dituzten arazo guztiei ebazpena emateko ahalmena izango du.\n7.– Epaimahai Kalifikatzailearen erabakiak 13. oinarriko hirugarren paragrafoan ezarritako eran argitaratuko dira.\n8.– Epaimahaiari zuzendutako idazkiak honako posta elektroniko honetara bidaliko dira:\nAriketa bat edo batzuk izango dira, Epaimahai Kalifikatzaileak zehaztutakoak, ebazpen honetako II. eranskinean agertzen diren gai zerrendari buruzkoak.\nProba hau derrigorrezkoa eta baztertzekoa izango da, gehienez 50 punturekin baloratuko da eta gutxienez 25 puntu lortzen ez duten izangaiak bazter geratuko dira.\nPolizia eginkizunetan ikerketa funtzioak betetzeko hautaketa-prozeduran parte hartzen duten pertsonen gaitasuna eta egokitasuna zehazteko izango da. Proba hori test erakoa izango da. Proba hori hautaketa prozesuaren objektibotasuna eta arrazionaltasuna bermatzeko izango dira, baita ere, merezimendu eta gaitasun printzipioetara egokitzeko.\nProba hau, nahitaezkoa, gehienez 50 punturekin baloratuko da.\n2.– Lehenengo ariketa egiteko eguna, ordua eta tokia Polizia eta Larrialdietako Euskal Akademiako zuzendariaren ebazpen baten bidez iragarriko dira, 13. oinarriko hirugarren paragrafoan aurreikusitako eran, zazpi egun natural lehenago gutxienez. Gainerako ariketen segidako iragarpenak gutxienez 72 ordu lehenago argitaratuko dira Epaimahai kalifikatzailearen bitartez, era berean.\n3.– Aurreko paragrafoan ezarritakoa gorabehera, Epaimahai Kalifikatzaileak erabaki ahalko du deialdi hau osatzen duten probak eta ariketa guztiak finkatutakoaz bestelako hurrenkera batean egitea, baita egun berean proba batzuk burutzea ere. Kasu horretan, proben eta/edo ariketen emaitzak deialdiaren oinarrietan ezarritako ordenan argitaratuko dira. Bakar-bakarrik argitaratuko dira aurreko ariketak gainditu dituztenen proba edo ariketa bakoitzaren emaitzak, 7. oinarrian ezarritako ordenari jarraituz. Probak egitea zerbitzuaren beharrekin bateragarria izan dadin, Epaimahai Kalifikatzaileak erabaki dezake izangaiek probak hainbat txanda eta tokitan egitea.\n4.– Automatikoki hautaketa-prozeduratik kanpo geratuko dira Epaimahaiaren deiaren arabera ezarritako ordu, egun eta lekuan nahitaezko probak eta/edo ariketak egitera agertuko ez direnak, ez aurkezteko arrazoi gaindiezinak izanda ere. Arau bera aplikatuko zaie nahitaezko edozein proba eta/edo ariketa hasi ondoren azalduko direnei.\n5.– Parte-hartzaileak proba guztietara aurkeztu beharko du bere nortasuna egiaztatzen duen agiria aldean daramala. Epaimahai Kalifikatzaileak edozein unetan agiri hori erakusteko eska diezaioke.\n6.– Proben emaitzak 13. oinarriko hirugarren paragrafoan aurreikusitako eran argitaratuko dira Epaimahai kalifikatzailearen Akordioaren bitartez. Eskala eta Kategoria desberdinetako plazetan parte hartzen duten izangaien emaitzak bereiziko dira.\n4.– Administrazio jardulearen esku dauden merezimenduak ez dira egiaztatu beharko, ofizioz egingo baitu egiaztatze hori.\nHorretan oinarriturik, oposizio fasean onartutako pertsonen behin-behineko zerrendaren argitalpenarekin batera, Epaimahai kalifikatzaileak Giza Baliabideen Zuzendaritzari eskatuko dio oposizio fasea behin-behinekotasunez gainditu duten pertsonen merezimenduen balorazioa egiteko bost egun naturaleko epe barruan, oinarri honetako 5. apartatuan ezarritako parametroekin bat etorriz; izan ere, baloratzeko merezimenduak Zuzendaritza horretako datu-baseetan baitaude.\n5.– Lehiaketa fasean merezimenduak guztira 45 punturaino baloratuko dira, baremo honen arabera:\n5.1.– Lanbide-historiala gehienez 10 punturaino baloratuko da. Ondorio horietarako aintzat hartuko dira polizia-lanarengatik jasotako aitorpenak.\nPolizia-lanarengatik jasotako aitorpenak gehienez 10 punturaino baloratuko dira. Hurrengo aitorpenak jaso izana baloratuko da; hau da, Ertzaintzako zerbitzu-egintzaren deklarazioa eta kondekorazioen eta ohorezko sarien erregimena arautzeko den urriaren 16ko 202/2012 Dekretuan araututako aitorpenak:\nPolizia-lanarengatiko bereizgarri gorridun domina: 5 puntu.\nPolizia-lanarengatiko bereizgarri berdedun domina: 4 puntu.\nPolizia-lanarengatiko bereizgarri zuridun domina: 3 puntu.\nPolizia zerbitzuagatiko bereizgarri gorridun diploma: 2 puntu.\nPolizia zerbitzuagatiko bereizgarri zuridun diploma: 0,5 puntu.\n5.2.– Ikasketak, gaikuntza eta trebatze profesionalerako aktibitateak baloratuko dira gehienez 30 puntu lortuz. Atal honetan daude titulazio eta diploma ofizialak eta ingelesa, frantsesa eta aleman hizkuntzen gaikuntzak.\n5.2.1.– Honako ezagutza-eremu hauetan baloratuko dira titulu eta diploma ofizialak:\nTitulazio eta diploma ofizialak baloratuko dira, eta horretakotzat joko dira Hezkuntza, Kultura eta Kirol Ministerioak onartutakoak. Gehienez 30 puntu balioko dute honako baremo honen arabera:\na) Tarteko maila (Hizkuntzen Europako Erreferentzia Markoko B2 edo baliokideak): 2 puntu, hizkuntza bakoitzeko.\nb) Maila aurreratua (Hizkuntzen Europako Erreferentzia Markoko C1 edo goragokoak edo baliokideak): 4 puntu, hizkuntza bakoitzeko.\nAntzinatasunaren merezimendua Segurtasun Sailean dauden datuen arabera baloratuko da. Ertzaintzan emandako antzinatasun-hilabete bakoitza 0,10 punturekin baloratuko da (unitatea baino txikiagoak diren zatikiak baztertuta utzita), eta gehienezko puntuazioa inola ere ezin izango da 5,00 puntutik gorakoa izan.\n6.– Lehiaketa faseko emaitzak 13. oinarriko hirugarren paragrafoan aurreikusitako eran argitaratuko dira Epaimahai kalifikatzailearen Akordioaren bitartez. Kategoria desberdinetan parte hartuko duten pertsonen emaitzak desberdinduko dira.\nEuskararen ezagutza merezimendu gisa baloratuko da eta 14 puntu emango zaizkio eskabideak aurkezteko epea amaitzen den egunean Ertzaintzaren 1. hizkuntza-eskakizuna egiaztatuta dutenei edo hala baliokidetu zaienei, euskararen jakite-maila egiaztatzen duten tituluak eta ziurtagiriak baliokidetu eta Hizkuntzen Europako Erreferentzia Marko Bateratuko mailekin parekatzeko azaroaren 9ko 297/2010 (2010eko azaroaren 15eko EHAA, 219. zk.) Dekretuan ezarritakoarekin bat etorriz.\nHautaketa prozesuaren garapenean ez da euskararen ezagutza egiaztatzeko inolako probarik egingo.\nEuskararen ezagutzaren balorazioari dagozkion emaitzak 13. oinarriko hirugarren paragrafoan aurreikusitako eran argitaratuko dira Epaimahai kalifikatzailearen Akordioaren bitartez. Kategoria desberdinetan parte hartuko duten pertsonen emaitzak desberdinduko dira.\n2.– Sailkapeneko ordenan puntuazio berdinketak ondorengo irizpideen arabera ebatziko dira, hain zuzen ere, irizpideak ezartzen diren hurrenkeran:\na) Otsailaren 18ko 4/2005 Legea, gizonen eta emakumeen arteko berdintasunerako.\nb) Puntuazio hobea oposizio faseko ezagupen-proban.\nc) Antzinatasun handiagoa Ertzaintzan.\n3.– Hautaketa-prozedura osatzen duten proba 13. oinarriko hirugarren paragrafoan aurreikusitako eran onartuko eta argitaratuko dira Epaimahai kalifikatzailearen bitartez eta Polizia eta Larrialdietako Euskal Akademiako zuzendariari bidaliko dizkio:\na) Hautaketa sistema gainditu dutenen zerrenda, lortutako puntuaziorik altuenetik baxuenera ordenatuta. Kategoria desberdinetako plazetan parte hartzen duten pertsonen emaitzak desberdinduko dira.\nb) Hautatutako pertsonen zerrenda, hautaketa sistema gainditu dutenek eta deitutako plaza-kopuruaren barruan sartzen direnek osatzen baitute. Kategoria desberdinetako plazetan parte hartzen duten pertsonen emaitzak desberdinduko dira.\nc) Hautatuta ez dauden pertsonen zerrenda, hautaketa sistema gainditu dutenek eta deitutako plaza-kopuruaren barruan sartzen direnek osatzen baitute. Kategoria desberdinetako plazetan parte hartzen duten pertsonen emaitzak desberdinduko dira.\n4.– Polizia eta Larrialdietako Euskal Akademiko zuzendari nagusiaren ebazpen baten bitartez bete ahal izango dira hautatutako pertsonen zerrendan edozein inguruabarrengatik sortu ahal diren lanpostu hutsak, eraginkortasunaren printzipioa aplikatuz. Lanpostu huts horiek gertatzen diren Kategorian ondorengo izangaiek beteko dituzte, aurreko ataleko c puntuan ezarritako sailkapen hurrenkera jarraituz, deitutako plazak bete arte. Ebazpen horiek 13. oinarriko hirugarren paragrafoan aurreikusitako eran argitaratuko dira.\n1.– 11. oinarriaren arabera hautatutakoei Polizia eta Larrialdietako Euskal Akademiako zuzendariaren ebazpen baten bidez egingo zaie deia, Ikerketa Kriminaleko Ikastaroa egiteko.\n2.– Ikastaro desberdinetan atxikia izateari begira, 11.3.a) oinarrian ezarritako lehentasun-ordena hartuko da kontuan.\n4.– Prestakuntza ikastaroak horien Ikasketa Plangintzan aurreikusitakoaren arabera burutuko dira.\n5.– Prestakuntza ikastaroak Polizia eta Larrialdietako Euskal Akademian edo horretarako zuzendari nagusiak izendatutako zentro edo egoitzetan izango dira.\n6.– Familia- eta Lan-bizitza uztartzeari buruzko Legea ezarriz aldagarria izango da prestakuntza-ikastaroetan sartzeko eskubidea; ezkontza eta erditzea, erditze aurretiko eta erditze ondorengo egoeretatik sortutakoak izango dira kontuan. Inguruabar horiek aintzat hartzeko eragindako pertsonek Polizia eta Larrialdietako zuzendari nagusiari igorri beharko dizkiote halako alegazioak. Familia- eta Lan-bizitza uztartzeari buruzko Legea ezartzetik sortutako inguruabarren ezarpenean –ezkontza eta erditzea, erditze aurretiko eta erditze ondorengo egoeretatik sortutakoak– ikastaro batera atxikitako prestakuntza-ikastaroa egingo duen izangaiari dagokionez, 11.3.a) oinarrian ezarritakoaren lehentasun-hurrenkeraren arabera, ez da bere azken kalifikaziorik argitaratuko eta aurreko postuko izangaiaren prestakuntza-ikastaroaren kalifikazioa argitaratu arte bertan behera geratuko da.\n7.– Prestakuntza-ikastaro bakoitzaren azken emaitzak 13. oinarrian aurreikusitakoarekin bat etorriz argitaratuko dira.\n8.– Polizia eta Larrialdietako Euskal Akademiako zuzendariak erabakiko du prestakuntza-ikastaroa gainditu ez dutenen baztertzea.\n1.– Hautatutako izangaia ikasle gisa dagoenean, Polizia eta Larrialdietako Euskal Akademiako Barne Araudiaren Erregelamenduko barne erregelamendu eta diziplinazkoaren arauen menpe izango da. Araudi horrek gehigarrizko izaera edukiko du, hain zuzen, Euskal Herriko Poliziaren Kidegoen Diziplinazko Erregelamenduko Arauetan, egintza ikasle-diziplina baino gehiago izan ahal den kasuetan.\n2.– Euskal Herriko Poliziari buruzko hautapen- eta prestakuntza-erregelamendua onesten duen uztailaren 19ko 315/1994 Dekretuaren 56. artikuluan ezarritakoaren ondorioetarako, deialdia agortutzat joko da eta kontagarria izango da funtzionarioa horretan parte hartzera onartuta dagoenean, hautaketa prozesuan ez agertzea edo prozesua ez amaitzea borondatez kontrakoa ez bada eta behar bezala justifikatutakoa bada. Halakoetan prozesurako deia egiten duen organoak hartuko du erabakia era askean.\n3.– Bereziki kontra adierazi ezean, argitalpenak Polizia eta Larrialdietako Euskal Akademiako Iragarki-oholean aterako dira, korporazioko intranetaren –Gurenet– bitartez kontsultak egiteko kalterik gabe. Polizia eta Larrialdietako Euskal Akademiako iragarki-oholean argitaratzen deneko datak epe-konputuak zehaztuko ditu.\n4.– Deialdi honetan parte hartzea borondatezkoa da, Ertzaintzan egindako zerbitzuen ondoriozko kalte-ordainei buruzko urtarrilaren 17ko 5/2012 Dekretua aplikatuz, deialdian parte hartzeagatik, azterketak egiteagatik, ebaluazio probak egiteagatik edo proba praktikoak egiteagatik eta, deialdiaren garapena eta hautaketa-prozedura direla-eta, parte hartzea beharrezkoak diren ekintza guztiak egiteagatik ez da kalte-ordainen eskubiderik jasoko.\n5.– Ikastaro bakoitza gainditu ondoren, gainditu duten pertsonak, Ikerketa kriminaleko espezialitatea eskatzen den lanpostuetara atxikiak izango dira behin-behinekotasunez Giza Baliabideen Zuzendaritzaren bitartez.\nAldi berean, Ikerketa Kriminaleko ikastaroa gainditu duten pertsonek lanpostu horiek betetzeko jasotako prestakuntza eta ezagutzak eskatzen diren lanpostu huts guztietarako eskaera egin beharko dute lehenengo egiten den deialdian, 4/1992 Legearen 65. artikuluan bildutako ohiko sistemen edo 72. artikuluan bildutako ohiz kanpoko sistemaren bitartez. Horrela egin ezean, deitutako edozein lanpostutara atxikia izan daiteke ezinbestean. Azken kasu honetan ez da izango inolako diru-konpentsaziorik.\n6.– Ebazpen honek amaiera ematen dio administrazio bideari, eta, beraren aurka, interesdunek aukerako berraztertze-errekurtsoa jarri ahal izango diote Polizia eta Larrialdietako Euskal Akademiako zuzendari nagusiari, hilabeteko epean, ebazpena argitaratu eta biharamunetik hasita, edo zuzenean errekurtsoa aurkeztu administrazioarekiko auzietarako orden jurisdikzionalari, bi hilabeteko epean, ebazpena argitaratu eta biharamunetik hasita. Azkeneko hau aukeratuz gero, administrazioarekiko auzien epaitegien lurralde-eskumenen arauak errespetatu beharko dira, Administrazioarekiko Auzigaietako Jurisdikzioari buruzko uztailaren 13ko 29/1998 Legearen 14. artikuluan jasotakoak.\nDeialdi honetatik, Epaimahai Kalifikatzaileen jardueratik eta Euskal Herriko Poliziaren Ikastegiko organoetatik ondorioztatzen diren egintza administratibo guztiak aurkatu ahal izango dituzte interesdunek, administrazio-prozedura erkideari buruzko arautegian ezarritako era eta kasuetan.\nArkauti, 2018ko maiatzaren 24a.\nEbazpena, 1994ko urtarrilaren 4koa, Euskal Herriko Poliziaren Ikastegiko zuzendariarena, Ertzaintzaren oinarrizko eskalako kideentzat ikerketa kriminaleko oinarrizko ikastaroan sartzeko hautaketa probak deitzen dituena (1994ko EHAA, 4. zk.).\nEbazpena, 1995eko azaroaren 21ekoa, Euskal Herriko Poliziaren Ikastegiko zuzendariarena, Ertzaintzaren Oinarrizko Eskalako karrerako funtzionarioentzat Ikerketa Kriminaleko Oinarrizko Ikastaroan sartzeko oposizio-lehiaketarako deia egiten duena (1995eko abenduaren 22ko EHAA, 243. zk.).\nEbazpena, 1996ko abenduaren 19koa, Euskal Herriko Poliziaren Ikastegiko zuzendariarena, Oinarrizko Eskalako karrerako funtzionarioentzat Ikerketa Kriminaleko Oinarrizko Ikastaroan sartzeko oposizio-lehiaketarako deia egiten duena (1997ko urtarrilaren 14ko EHAA, 8. zk.).\nEbazpena, 1997ko otsailaren 21ekoa, Euskal Herriko Poliziaren Ikastegiko zuzendariarena, Argiketetan Espezializatzeko Ikastaroa egin eta Espezialitate horretan plaza jabetzan betetzen duten Ertzaintzaren Oinarrizko Eskalako karrerako funtzionarioentzat Ikerketa Kriminaleko Oinarrizko Ikastaroan sartzeko oposiziorako deia egiten duena (1997ko martxoaren 3ko EHAA, 42. zk.).\nEbazpena, 1998ko urtarrilaren 16koa, Euskal Herriko Poliziaren Ikastegiko zuzendariarena, Ertzaintzaren Oinarrizko Eskalako karrerako funtzionarioentzat Ikerketa Kriminaleko Oinarrizko Ikastaroan sartzeko oposizio-lehiaketarako deia egiten duena (1998ko otsailaren 11ko EHAA, 28. zk.).\nEbazpena, 2003ko martxoaren 10ekoa, Euskal Herriko Poliziaren Ikastegiko zuzendariarena, Ertzaintzaren Oinarrizko Eskalako agente Kategoriako karrerako funtzionarioentzat Ikerketa Kriminaleko Oinarrizko Ikastaroan sartzeko hautaketa prozedurarako deia egiten duena (2003ko apirilaren 12ko EHAA, 79. zk.).\nEbazpena, 2007ko otsailaren 13koa, Euskal Herriko Poliziaren Ikastegiko zuzendariarena, Ertzaintzaren Oinarrizko Eskalako agente Kategoriako funtzionarioentzako Orotariko Ikerketa Kriminalari buruzko I. Ikastaroan sartzeko hautaketa-prozedurarako deia egiten duena (2007ko otsailaren 23ko EHAA, 39. zk.).\nEbazpena, 1996ko uztailaren 24koa, Euskal Herriko Poliziaren Ikastegiko zuzendariarena, Krimen Ikerketarako ofizial-ondoko izateko, Ertzaintzako Ikuskaritza Eskalako ofizial-ondokoei espezializazio ikastarora sartzeko oposaketarako deia egiteko dena (1996ko irailaren 6ko EHAA, 172. zk.).\nEbazpena, 2012ko ekainaren 29koa, Euskal Herriko Poliziaren Ikastegiko zuzendariarena, Ertzaintzaren ikuskapen eskalako eta oinarrizko eskalako funtzionarioentzat Ikerketa Kriminaleko Ikastaroan sartzeko hautaketa prozedurarako deia egiten duena (2012ko uztailaren 10eko EHAA, 134. zk).\nEbazpena, 2014ko apirilaren 11koa, Polizia eta Larrialdietako Euskal Akademiako zuzendari nagusiarena, Ertzaintzaren Ikuskapen Eskalako ofizialondoko kategoriako eta Ertzaintzaren oinarrizko eskalako agente kategoriako karrerako funtzionarioentzat ikerketa kriminaleko ikastaroetan (IKI) sartzeko hautaketa prozedurarako deia egiten duena(2014ko apirilaren 24ko EHAA, 77. zk.).\n3.– Prozedura Kriminalaren Legea: Epaileen eta epaitegien Lurralde eskumena.\n4.– Botere Judizialari buruzko 6/1985 Lege Organikoa: Organo jurisdikzionalen eskumenak. Probintzia auzitegiak. Instrukzioko epaitegiak. Emakumeen aurkako indarkeriaren arloko epaitegiak. Zigor arloko epaitegiak.\n5.– Euskal Herriko Poliziari buruzko uztailaren 17ko 4/1992 Legea: Kode Deontologikoa.\n7.– Urriaren 30eko 6/2015 Legegintzako Errege Dekretua, Trafikoari, Ibilgailu Motordunen Zirkulazioari eta Bide Segurtasunari buruzko Legearen testu bategina onartzeko dena: II. titulua: I. kapitulua eta II. kapitulua, lehen atala «kokalekua» eta bigarren atala «Abiadura». V. titulua.\n10.– Biktimenganako arreta: biktimak gizartean. Lehen eta Bigarren biktimizazioa. Biktimei laguntzeko polizia-eginkizunaren garapena.\n11.– Genero-indarkeria bikote-harremanetan: arazoaren gizarte-errekonozimendua. Kontzeptua eta indarkeria-motak. Indarkeriaren harremana mantentzeari buruzko teoria-azalpenak. Tratu txarren biktima diren emakumeek jasaten dituzten ondorio psikologikoak. Erasotzailearen ezaugarriak.\n12.– Sexu-erasoak: Sexu-erasoengatiko salaketa gutxi egotearen faktoreak. Sexu-erasoen ondorio psikologikoak.\n13.– Adingabeak babesik gabeko egoeretan: J. Belsky-ren argibide-eredua. Umeen tratu txarrei buruzko definizioa eta motak. Tratu txarren adierazleak eta umeak eta gazteak bertan behera uztea. Familian genero-indarkeria jasaten duten ume biktimak.\n14.– Seme-alaben gurasoenganako indarkeria: egoerazko testuingurua. Definizioa eta motak. Seme-alaben gurasoenganako indarkeriaren dinamika. Seme-alaben gurasoenganako indarkeriari buruzko azalpen-faktoreak. Teoria ekologikoa (interakzionista edo multifaktoriala).\n15.– Eskolako indarkeria: egoerazko testuingurua. Definizioa eta ezaugarriak. Eskola-jazarpenaren motak edo bullinga. Subjektu parte-hartzaileen deskribapena. Eskola indarkeriaren ondorioa edo bullinga. Ziberbullinga.\n16.– Ahozko epaiketan testigantza emateko komunikatzeko trebetasunak: atal orokorrak. Ahozko epaiketan nola areagotu deklarazioaren sinesgarritasuna? Ahozko txostenaren ezaugarriak. Komunikazioaren "hiru V-ak".\nIRAGARKIA, zeinaren bidez epaitzen baitira Vitoria-Gasteizko Administrazioarekiko auzien 2 zenbakiko Epaitegian izapidetzen ari den 476/2018-B prozedura laburtuan interesa dutenak.


BTT Zentroak - alavaturismo - web.araba.eus\nBTT Zentroak - alavaturismo\nArabak eremu ezin hobea eskaintzen du mendi bizikletan aritzeko, ehunka urteko basoetan, mahastietan, troketan eta haitzarteetan zehar dabiltzan ibilbide ikusgarriekin.\nKirol honetako zaleek ibilbideen sorta zabala dute eskura, ibilbide egokiak hasi berrientzat nahiz desnibel handiak eta jaitsiera azkarrak bilatzen dituzten txirrindulari eskarmentatuentzat.\nIbilbide horietako asko lurralde historikoko bi BTT zentroetan kokatzen dira. Izkiko eta Valderejoko parke naturalen ondoan dauden zentro horiek hainbat zerbitzu eskaintzen dute, esaterako bizikleten eta GPSen alokairua, bizikleten garbiketa, dutxak eta aldagelak. Eremu babestuetan kokatuta daudenez, ahazteko zailak diren paisaia ederren artean emango ditugu pedalkadak.\nIzki Arabako Mendialdea BTT Zentroak harrera gunea Urturiko golf zelaian du. Mendi bizikletaren zale amorratuen eskura markatutako 15 ibilbide jartzen ditu, zailtasun, luzera eta desnibel diferenteekin, guztira 500 kilometro. Bitxikeria gisa, Vasco-Navarro Trenbide zaharraren eta ‘Ardoaren eta arrainaren ibilbidea’ izeneko GR-38 ibilbidearen tarte batzuk aprobetxatzen ditu.\nValderejo Añana BTT Zentroaren harrera, informazio eta zerbitzu gunea Angostoko kanpinean dago. Markatutako 7 ibilbidetan 122 kilometro ditu. Ibilbide horiei esker paisaia aldetik oso diferenteak diren eremuak deskubritu ahal ditugu, esaterako Mendebaldeko Ibarrak eta Arabako Lautada, bai eta elkarren artean independenteak diren sakonune batzuek taxututako orografia bitxia ere.\nInformazio guztia, bi zentroen ibilbideen ezaugarriak, eskaintzen dituzten zerbitzuak eta arreta egiteko orduak, helbide honetan ikusi ahal da: www.btteuskadi.net\nBi zentroetara iristea erraza da Gasteiztik nahiz probintzia mugakideetatik. Izki Arabako Mendialdea BTT Zentroa Gasteiztik 40 kilometrora soilik dago, A-2124 edo A-132 errepideetatik. Valderejo Añana BTT Zentroa, berriz, antzeko distantzian dago A-1 errepidetik.\nBTT IZKI ARABAKO MENDIALDEA


Irailaren 13tik 16ra bitartean jai giroa nagusi izango da Lezon | Lezo.eus\nIrailaren 13tik 16ra bitartean jai giroa nagusi izango da Lezon\nOstiraletik hasita astelehenera arte, haur, gazte eta helduen gozamenerako ekintza eta ekitaldi ugari izango dira Santakrutz jaietan. Udaletik halaber, eraso sexistarik gabeko jai parekideen aldeko aldarria egin dute beste behin, festak jai giroan eta bakean igarotzeko.\nUda amaitzear dago eta urtero legez, lezoarrok festa giroan agurtzen dugu udaldia, Santakrutzen ospakizunarekin. Jai Batzordeak hala erabakita, aurtengo festek ere, iaz bezala 4 egun iraungo dute eta irailaren 13tik 16ra bitartean ospatuko dira. Gaur goizean, prentsaurrekoan aurkeztu dute 2019ko egitaraua, Jesus Maria Martiarena alkateak eta Laura Martinezek, hil honetan bertan Berdintasun zinegotzia izendatuko duten lezoarrak.\nBertan, udal ordezkariek aurtengo jaietako egitarauari dagozkion zehaztasunak azaldu dituzte. Nabarmendu dute Udalak, herriko kulturarekiko azaldutako konpromisoa mantenduz, urtetik urtera inbertsio handiagoa egin duela herriko jaien antolakuntzan, eta aurten aurrekoetan baino diru partida handiagoa bideratu duela jaien antolaketarako, iaz baino 8.441€ gehiago (guztira 63.903,09€), hain zuzen. Gauzak horrela, herritar guztiei jaiez gozatzeko aukera eskaintzea helburu duen egitaraua osatu da.\nHorrez gain, egitarauko berritasun eta berezitasunei ere erreparatu diete. “2019ko Santakrutzetako egitarauak urtero ospatu ohi diren ekintza eta ekitaldiak jasotzen ditu, baina horiez gain baditu berritasunak ere”, azaldu dute. Horien artean, su artifizialak bi egunetan jaurtiko direla aurreratu dute. “Iaz Udalak apustu egin zuen su artifizialen emanaldia egitarauan txertatzeko eta herritarren artean izandako harrera ona ikusirik, aurten hori mantendu eta saio bat gehiago eskaini nahi izan dugu. Horrela, suak bi egunetan jaurtiko dira, larunbatean eta igandean, hain zuzen”, azaldu du alkateak.\nBerritasunen artean, halaber, igande arratsaldean eskainiko diren bi dantza emanaldiak ere nabarmendu dituzte. “Kukai eta Brodas Bro eta Maduixa emakume talde valentziarrak eskainitakoak izango dira. Bi taldeek eskarmentu handiko ibilbide profesionala dute eta horren baitan, arte eszenikoei dagozkien MAX saria ere jaso dute biek, beraz, gustu eta kalitate handiko bi saio ikusteko aukera izango dute herritarrek”.\nHorrez gain, joan den urtean berreskuratutako jubilatuen bazkaria mantendu egiten da eta baita danborradako argiztapena ere. Baserritarren Eguna halaber, astelehenera pasa da berriro.\nEkintza eta ekitaldiz jositako egitaraua\n“Jaiak iraungo duten lau egunak lagunartean eta familia giroan gozatzeko aukera izango dira, herritar guztien gustukoak izango diren jarduera eta ekitaldi ugari antolatu baitira” adierazi du alkateak.\nAurtengo egitarauak, beraz, ekintza eta ekitaldi andana jasotzen ditu, haur, gazte zein helduei zuzenduta, baina iaz bezala, festen egitaraua osatzeko garaian, Jai batzordeak oso kontutan izan ditu bai gazteak bai eta herriko haurrak ere eta hori dela eta protagonismo berezia dute egitarauan. Edonola ere, Jai Batzordeak ilusioz eta esfortzu handiz egin du lan egitaraua osatu eta antolatzeko eta horregatik, alkateak eskerrik beroenak eman dizkie egindako lanagatik.\nHoriek horrela, ostiraletik astelehenera bitartean kolore guztietako ekintzak ospatuko dira herriko gune eta plaza guztietan. Berritasunez gain, egitarauak urtero ospatzen diren ekintza eta ekitaldiak ere jasotzen ditu. Horiek horrela, alkate txikien pregoiarekin emango zaie hasiera jaiei eta hurrengo lau egunetan, besteak beste, honako ekintza eta ekitaldiez gozatzeko aukera izango dute herritarrek: danborrada –aurreko bi urteetan bezala argiztapenarekin- “arrantzale” eta “tartekoen” bazkaria –urtetik urtera gero eta arrakastatsuagoa- herri kirolak, pilota partiduak, baserritarren eguneko ohiko ekintza guztiak, zezen suzkoa, diana, inude eta artzainen desfilea… Herri kiroletan ere punta puntako kirolariak: Aitzol Atutxa, Iker Vicente eta Jokin Eizmendi besteak beste.\nAipatu ekintza horiez gain, esan bezala, jai egitaraua haur, gazte zein helduen gozamenerako antolatutako ekintzez osatua dago, horrenbestez, adin guztietako herritarrek gozatu ahal izango dute jaiez. Etxeko txikienentzat, adibidez, buruhaundi eta erraldoien kalejirak, puzgarriak edota txikien krosa antolatu dira. Gazteentzat, halaber, disko festa edota zinta lasterketa. Horiez gain, tortilla txapelketa, entsalada lehiaketa, dantza, kalejirak, motozaleen irteera…\nEta nola ez, musika emanaldiak ere izango dira aurtengo jaietan: ostiralean, Allerru, Altzate, Ixkulin eta Tiñelu elkarteetako helduen danborrada eta horien topaketa Gurutze Santuaren plazan, larunbatean, su artifizialen ostean, Kaotiko eta DJ Map-h izango dira Saldise plazan eta astelehenean, jaiak agurtzeko, Tomas Garbizu Lezoko Udal Musika Eskolako bandaren kontzertua.\nErrespetuan eta berdintasunean oinarritutako jai parekideen alde\nJaien atarian Lezoko Udalak bizikidetzaren eta errespetuaren aldeko aldarria egin du beste behin. Horren harira, Laura Martinezek, hil honetan bertan berdintasun zinegotzia izendatua izango denak ondorengoa adierazi du: “Lezok ez du indarkeria matxistarik onartzen eta edozein motako eraso zein jarrera sexistak gaitzesten ditu. Baietzik gabe ezetza da, beti”. “Lezon jai parekideak bizi nahi ditugu, gauez zein egunez lasai kalera irten eta jaiez, emakumeek zein gizonek, berdintasunean eta errespetuan, inolako beldurrik gabe elkarrekin gozatu ahal dezagun” gehitu du.\nIldo horretan, urtero bezala, kartelak eta pankartak jarriko dira herrian, baina horrez gain, Udalak herritarrei dei egiten die jaiak errespetuan oinarrituta goza ditzaten. Larunbatean, gainera, Emagin elkartearen “indarkeriarik gabeko gunea” egongo da Saldise plazan, 21.00etatik aurrera, hiru orduz, eta Laura Martinezek eskaera pare bat ere luzatu nahi izan dizkie, batetik gizonezkoei, “etxeetan zaintza eta beste lanak banatzea, denek (gizonek zein emakumeek) jaiez gozatzeko aukera izan dezagun” eta, bestetik tabernariei, “euren tabernetan eraso sexistarik ez onartzeko eta matxista ez den eta emakumeak errespetatzen dituen musika jartzeko”.\nPrograma APP-an eskuragarri\nAmaitzeko, gogorarazi dute, azken urteetan bezala, jai egitaraua eta kultur programazio osoa Lezoko Udaleko APPan eskuragarri dutela dagoeneko herritarrek eta, bide batez, gogorarazi dute bihar banatuko dela etxez etxe.


Grabaketa data: 1994-8-24\nHiztuna: Marcos Saragueta\nGaiak: denetarik , euskara , ezpela , Gerra , gramatika: aditzak , gramatika: deklinabidea , gramatika: erakusleak , gramatika: fonetika , harrobia , kontakizuna , musika , ogibideak: kutxetagilea , oroitzapenak\n00:11:35 Musikariak Lizarra eta Irunberrikoak izaten ziren. Plazan jotzen zuten. Lau edo bost musikari egoten ziren. Urte batean bi kuadrilatan egin zuten eta bi musikari talde desberdin eraman zituzten.\n00:09:45 Etxe hartakoak lehen ere kutxetagileak ziren, bere aita eta aitona. Beraiei buruz zenbait gauza. Etxe kontuak.\n00:05:15 Garia, garagarra, oloa, zalkea izaten zuten soroetan. Hiru neska egon omen dira galdetzen lehen. Nola esaten duen: Nik uste dut Iruñean bizi diren.\n00:03:10 Ni goseak nago, badut dirua eskuetan, Mezkiritzen sortu nintzen, non dago Pedro?, zuek txakur bat duzue, horrek ikusi nau, bizkarrean ekarri gaituzte, hik hori egin huen, hago geldi, hi oso gaiztoa haiz, nik oso ongi ikusten dut, guk txakur bat bagenuen, zuek bazenuten txakur bat.\n00:47:48 Behiak ekartzera noa, astoa kargatzera noa, semearen bila joan ziren, ogia jatea gustatzen zait, ez iezadazu tentazioan erortzen utzi, uste dut esnea ona dela osasunerako, emakumeak gizonak ikusi zituen, gizonak emakumeak ikusi zituen, nik semeari hau eman diot, semeei eman diet.\n00:44:28 Orbarako oihana berrogeita zortzi urtez izan du arrendaturik eta handik ateratzen zuten ezpela. Hango ezpela iruditzen zaio onena. Bertan hamabost bat egun ematen zituzten etxera joan gabe. Astean behin joaten zen norbait egindakoa ekartzera. Tarteetan etxeko lanak egiten zituzten.\n00:41:45 Berak izan dituen gaixotasunak eta istripuak.\n00:38:25 Herrian bi euskaldun bakarrik gelditzen dira. Hiketan bere adinekoekin egiten zuen eta adin gehiagokoei zuketan egiten zien. Ibarrean bere adinekoak, hogeita hamazazpi kinto ziren eta bi besterik ez daude orain.\n00:36:05 Anaia, anaiak, behiak, gehiago jan nahi dut, txingerra, urdaia, Jainkoa, gaua, gauerdia, berrogei, laurogei, piztu argia, pekatua, pakea, pozik nago, gorputz txarra dut, artzaina, ostirala, igandea, larunbata, esteak, bi(nik hau egingo dut, nik egia esango dut, mutikoa, zikina, indaba, ilarrak, lohia, lehengusina, oso langilea da, hilabete hau, mila pezeta, sorgina, matxinsaltoa, ilea, artilea, ilargia, eguzkia, iloba, gizonak hau egin du, gizonek hau egin dute, apaizak meza eman du, apaizek meza eman dute, semeak lan hau egin du, semeek lan hau egin dute, oinez etorri naiz, semearekin etorri naiz, semeekin etorri naiz, nora zoaz?, semeari sagar bat eman diot, semeei sagar bat eman diet, neskari hori esan diot, neskeei hori esan diet, etxe hau txikia da, txakur hau bestea baino handiagoa da, horiek hortik etorri dira, hori hortik etorri da.\n00:25:45 Mezkirizko harrobia. Alkate zen garai haietan eta han sartu zen bera ere lanean. Izan zuen istripua: polborak eztanda egin zuen.\n00:22:05 Bere anaia baten istorioa: Gerran hirutan zauritu zuten. Haren bizitzari buruz. Bera hamaika hilabetez egon zen Gerran, baina frentera joan gabe. Guardia egiten zuten Sorogainen.\n00:17:00 Nola esaten du: Niri mendira joatea gustatzen zitzaidan. Jende asko egon da euskara grabaketak egiten. Berak euskara eta erdara etxean ikasi zituen. Bere anaia-arrebek ez zuten euskararik ikasi.\n00:11:45 Kutxetagile lana erakusten zenbait lekutan egon da. Zangozako merindadekoek egindako omenaldia. Bera da zaharrena negozio honetan. Valentziara bidaltzen zituzten forma pixka bat emanda eta bertan makinez pasatzen zituzten. Berak herrian hirurogeita hamazazpi familia ezagutu ditu eta horietatik hamazazpi kutxetagileak ziren. Eta etxe bakoitzean hiru gizonetik gora zeuden. Lleida, Tarragona eta Valentziara bidaltzen zituzten. Pikadera, marraza. Zerrarekin moztu, aizkorarekin forma pixka bat eman eta gero landu egiten ditu. Aezkoara joan behar du beste feria batera. Hiru omenaldi egin dizkiote: lehenengoa Errenterian eta azkenekoa bailaran. Azken kutxetagile batzuei buruz.


Sagardo lehiaketako kanporaketa bat Oiartzunen izango da | El Diario Vasco\nOiartzunSagardo lehiaketako kanporaketa bat Oiartzunen izango da\nSagardo lehiaketako kanporaketa bat Oiartzunen izango da\nLehengo urteko sagardo txapelketa. / BASTEROBERRI\nIrailaren 23an Karrikako Artaso elkartean 13:30etik aurrera, hortaz bazkari-otordua antolatu dute. Bertara joateko txartelak salgai daude jada\nBASTEROBERRI OIARTZUN. Domingo, 10 septiembre 2017, 11:38\nAsteburu honetan hasi da Euskal Herriko III. Sagardo Txapelketa Herrikoia. Lehenengo kanporaketa Ordizian izan zen bart ilunabarreko 20:00an. Hurrengo kanporaketak Andoainen hilaren 15ean eta Zarautzen hilaren 2an izango dira, bietan ilunabarreko 20:00an.\nOiartzunen, hilaren 23an izango da. Oiartzungo kanporaketaren ardura Karrikako Artaso elkarteak hartu du. Oiartzungo kanporaketa berezia izango da gainontzekoekin konparatuta. Oiartzunen arratsaldean izango da, 13:30ean. Ordu horretan izanik bazkari-otordua izango da. Basa-txerri lontxeatua, entsalada, ajoarrieroa, xolomoburua, gazta eta menbriloaz gozatzeko aukera izango da 26 euroren truke.\nTxartelak Artaso elkartean bertan, Garmendi txokolategian edo Gipuzkoako Sagardogile elkartean (943.33.68.11 edo gipuzkoakosagardoa@gmail.com) izango dira eskuragarri.\nOiartzungoa kanporaketaren hurrena Azpeitian izango da, azken kanporaketa izango da Azpeitikoa. Hau ere aurrekoak bezala, ilunabarreko 20:00an izango da.\nBihar itxiko da Oiartzungo udako igerilekua Gure Esku Dagoren agerraldia Kataluniako erreferendumaren alde


HEZKIDETZAN ESKU HARTZEN talde-bloga: 2022-01-09\nPROTAGONISTAK IZANGO GARA BEHINGOZ?\nParte hartzen daramagu Historian betidanik, galdera da: non hartu dugu parte?\nAurreko edizioetako sarrera hau aukeratu dut eta ondoko ideia nagusia azpimarratu nahiko nuke:\n"Parte-hartzen, parte-hartuz ikasten da, ez dagoe besterik"\nEz dizue inor burura ekarri? Clara Campoamorrek esan zuen "La libertad se aprende ejerciéndola" eta esaldi famatua bilakatu zen. Eraman dezagun beste esparruetara eta, zehazki, orain eskutartean daukagun gaira.\nEsaldi hau irakurgaiarekin lotu nahiko nuke. Izan ere, bertan irakurri ahal izan ditugu partaidetzaren balditzak, eta horien artean aurki genezake "Parte hartzen jakin" baldintzetariko bat. Beraz, nola parte hartzen jakin ez badugu parte hartzen? Horregatik hain interesgarri ikusi dut Amaiak bere sarreran aipatutako ideia.\nAgian partaidetza bizikletan ibiltzea bezala da: bizikletara igo barik ezin zango duzu ikasi, ezta? goazen parte hartzera orduan, eta onar ditzagun akatsak, kritikak, eta ikas dezagun horiek guztietatik.\nPartaidetzaren beste baldintzetariko bat da parte hartu nahi izatea, noski. Eta egia da batzuetan emakumeok ez dugula nahi guaza batzuetan "sartu". Horren inguruan ondoko bideo interesgarria topatu dut, hain zuzen ere, emakumeen parte-hartzearen inguruan politikan:\nGure gaiarekin jarraituz, erantzun beharreko lehenengo galderari dagokionez, hasieratik esan dudana errepikatuko dut berriro ere.\nZein da zailtasunik handiena curriculum eta baliabide didaktiko hezkidetzailea txertatzeko? Gu geu. Hau da, hezkuntza sisteman parte hartzen dugun guztiok gara zailtasuna, irakasle eta gainerako partaideek azalarazten duten erresistentzia. Azken finean, benetako aldaketak ezin dira gauzatu aldaketak jasango dituztenek ez badute nahi. Horregatik, ezer txertatu baino lehen, hezkidetza eta feminismoa helarazi behar da komunitate osoari.\nNire inguruan behatutakoari dagokionez, teorian irakurritakoa praktikoan bizi izan dudala esan dezaket. Hezkuntza-sisteman lanean ari naizela, erakunde berezian lan egiten dudala esan dezaket. Hala ere, egitura mantentzen da: gehiengoa (oso gehiengoa) emakumeak gara, baina zuzendaritza taldean izugarri murrizten da proportzioa. Eta zuzendaria, noski, gizona da. Nire ustetan lotura handia dauka honek aurretik aipatutakoarekin: gutariko askok ez dugu nahi zuzendaritzan sartu ezta ere ez, baina bai ikusten dugu beharra... nork egingo du orduan?\nEz dut uste askok kontrako egoerak bizi ditugunik. Beraz, esan bezala, GOAZEN PROTAGONISTA IZATERA!\nETIKETAK #Irati, Partaidetza parekidea\nIAZKO BLOG BAT GOMENDATU:\n“PARTAIDETZA: GUZTIONA, GUZTIOKIN, GUZTIONTZAT!!”\nBlog-post hau aukeratu dot arrazoi hauengatik: edukin interesgarriak; azalpen argi eta koherenteak; estekak,… Are gehiago, hezkuntza eremurako metodologia eta ikastetxearen egitura eta antolaketaz hitzegiten du modu didaktikoan. Azpimarratzen du ere zehar- konpetentzien garrantzia partaidetza sustatzeko garaian. Eta dena modu ezin hobean azalduta. Hortaz, hobekuntza proposamenik sartzeko aukerari gutxi ematen ditu…\nZure inguruan partaidetzaren inguruan behatu duzun aspektu esanguratsuren bat aipatu.\nAurreko blog postetan ere inoiz komentatu izan dot hezkuntza eremuan emakumezkoak gehientsu direla kopuruz, hortaz partaidetza aldetik ez dot ikusten horrenbeste arazo. Beste arazo bat izango zen ikaslego eremura murgiltzea edota zuzendaritza karguetan enfokatzea atentzioa. Azken honi buruz ez daukat estadistikarik baina esperientzia pertsonalak esaten dozta parekotasuna maila honetan ere bide onetik doala. Dana dala, estatistika zehatz bat beharko genuke horrelako baieztapen bat modu orokorrean adierazteko.\nBaina momentu honetan administrazioko lan eremura murgildu behar naiz, horretan bait dihardut. Eta lan eremu konkretu honetan, gizonezko hainbat badago ere emakumeak dira gehientsu, burutza kargutan batez ere. Hortaz, egoera ezin hobea genero parekotasun ikuspuntutik. Dena dela, gure administrazioko bilgunetan behaketa egin ostean, gehitu behar dot emakumeen parte hartzea ez dela murritzagoa ez kopuruz ez kalitatez gizonezkoen parte-hartzekin konparatuz. Are gehiago, sarritan eredu dira gizonontzako.\nInguru hezitzaileetan partaidetza parekidea sustatzeko erabilgarria izan daitekeen baliabideren bat gomendatu.\nHeziberri 2020ak aholkatzen duen bezala, metodologia aktiboak dira aproposenak parte-hartzea sustatzeko. Hor ditugu ikasketa kooperatiboa, Ikasketa Zerbitzua, proiektuka lan egitea,… Baina metodologia guztien hauek aplikatu arren irakaslea da guztion parte hartze aktiboen gidari.\nDenok ezagutu doguz egoerak non ikasleak kukiltzen diren besteen aurrean parte hartzeko garaian, batez ere ahoz esan behar dutenean beraien iritzia, zalantzak galdetu edota irakasleak galdetukoari erantzun behar. Egia da lotsa sentsazio hori ez dela haur eta gazteena solik, nagusion artean ere ohikoa delarik. Baina ikasleetara bueltatuz, nik behintzat ezin dot esan sexuaren arabera ikusi dodanik partaidetzaren murrizketa. Ikasle batzuk oso parte hartzaileak dira (batzutan gehiegikeriekin ere, besteen parte hartze aukerak murriztuz, baina horretarako dago irakasle-moderatzailea) eta beste batzuk ez horrenbeste, beti ere beraien nortasunaren eta testuinguruaren arabera. Zer egin dezake horrelako egoeren aurrean irakasleak?\nModu oso erraz eta eraginkorra talde txikiak sortzea da. Ez da berdina norbere iritzia plazaratzea 3 kideen aurrean ala 20 kideen aurreran. Talde txikiak osatzeko garaian praktikoena ingurukoekin biltzea bada ere, irakasleak kontu handia izan behar du sexu bakarreko taldeak osatu ez daitezen. Talde txiki bakoitzean bozeramaile bat egongo da, gero honek adieraziko duelarik jasotako iritziak talde handian. Horrela, modu ez zuzenean bada ere, ikasle guztiak sentituko dira beraien iritzia emateko aukera izan dutela testuinguru errazago batetan eta talde handiaren presiorik gabe.\nBestalde, egokia iruditu zait hurrengoko GLOSARIOA, non oinarrizko kontzeptuak azaltzen diren hiztegi moduan aurkeztuta eta ahur eta gazteen partaidetza eskubideen alorrean.\nKlikatu ahal dozu irudian bertan esteka zabaltzeko:\nAzkenik, bideo bat proposatzen dot partaidetza sustatzeko esperientziekin Haur Hezkuntzako geletan. Madrileko Unibertsitate Autonomokoaren da.\nETIKETAK #EugenBidegain, Partaidetza parekidea


Negua ari du aurten. Hotza. Bustia. Hezurrak zurminduta gaude, sabela beti erdi bat gose eta beste erdia huts. Soldaduak dabiltza kalerik kale, eriak eta hilak garraiatzen ez bada, euren etsia noren lepotik berdinduko. Inorentzat onik ez denean, ez dago izaki doilor eta errukarria besterik, miseriak bihotza gogortzeaz bat, ordea, bilakatzen gaitu ulerberago. Odola zainean bezala antzigartzen zaigu elurra soinean. Hotzak, aiduru gaude baina, ez gaitu hiltzen ahal guk nahi bezain fite. Bizia biziari aldezten zaiola. Aspaldi ez bezala atzo ikasi dugu azkenean asea zer den.\nGu gauden kaserna lekaime komentu izandakoa da gerra hasi aurretik. Urkamendi zaharretik gertu dago. Hor aldean eskolak egin zituzten gero. Aldirietako kanoi eta mortero hotsek iratzarriko gaituzte batzuetan; bestetan, berriz, baratzeko hormaren kontra fusilatuak nola abailtzen diren begira egoten gara geure aterpetik, euriari begira bezala. Ikusteko ederrenak isilik jausten direnak dira, ez negar bat, ez erantzukirik, harro nahiz apal, keizuak itsutuak zein penak sorgortuak bala tantolak lotu eta etzan.\nBaratzeko hormaz beste aldean erietxe militarra dago. Bake garaian bi txalet eta institutu zaharra ziren eraikin horietan. Gogorra behar du gaixo denarentzat aldian-aldian entzuten dituen iskiluen festatik kanpo geratzeak. Ez denak, baina fusilatu batzuk ospitalera eraman ohi dituzte. Zail da guretzat hara sartzea, goseak zentzumenak zorroztu dizkie garai batean gurekikoan epel agertu ohi ziren kateko zakurrei ere. Hormaz honantz sortzen den apurrarekin errenditu behar izaten dugu beraz.\nHori guztia horrela zen, ordea, duela lau hilabetera arte, orduan agertu baitzen estreina gizakien artean egundo ezagutu gabe geundena, laguna.\nSoldadua zen hura ere, kasernako ziegetan arduraren bat bazuena. Egun argiz inoiz ikusia genuen baratze ondoko patioan gatibuak zaintzen edo aginduak ematen. Zorrotz erabiltzen zituen mendean zituenak, haatik lausengaria zen goiko jendearekin. Iluntzero hasi zitzaigun jatena botatzen oiloak bagina bezala.\nJuzgu txarra egin genion aurrena. Hura joan eta puskatera ausartzen ziren baratzeko zokoan barrena gure artean berezko adoreak edo goseak erantsitakoak gehien ziztatzen zituenak. Hark emandakotik inor gaixotzen ez ginela ikusita egunean-egunean beldur gutxiago erakusten genuen. Ez gintuen ihizitzat nahi morroitzarako baizik.\nLaster hurbildu gintzaizkion eskutik jatera, baina ez zen horretan betetzekoa bere asmoa. Bezatu egin nahi gintuen, bere nahiera makurrarazi. Gu, berriz, beti izan gara tratura emanak onurarik ekar diezagukeen bitartean, eta zainak esanda genekien tratu hura on zitekeela guretzat.\nAsko ere ez ginen baratze aldeko zuloetan bizi ginenak. Elkarren kontra bilduz hotza kendu beharrez, beti irizten genion urri geure multzoari. Hotzak hotz, bazirudien neguaren gorriena guretzat joana zela laguna galtzen ez genuen artean.\nJolas egiten zuen gurekin ilargiaren argitan. Segikadak egiten zizkigun, korrika ibiltzen ginen elkarren iheska. Galtza barrenak hozkatzen uzten zigun, kolkoan erabiltzen gintuen, berak jarritako izenez hots egiten zigun.\nHalako batez, jolasen hariari jarraituz gutako batzuk zaku batean sartu gintuen eta ziega batean jaregin. Ohantze txokoan kuzkurtuta hartu gintuen han zeukaten presoak. Nabarmena zen nazka sortzen geniola. Nazka hobe beldurra baino, estu lotzen baititu eskuak nazkak beldurraren aldean. Ziega zuloari ikus-pasara eman genion lekuak ezagutze aldera: ahamen gozotik gutxi hala ere, mahai ziztrin baten gainean bi liburu, bizpahiru gutun eta orri batzuk, ez gehiago, ohe gainean presoaren betaurrekoak. Behialako lekaimeen gela hotzei gatibutzaren larderiak zorroztuak zizkien ertzak. Mahai inguruak arakatzen ari ginela dei egin zigun, ez gintuen han luzerako nahi.\nOhiko bilakatu zen gaueko jolasen osteko bisita hura. Beti ordu berdinean, beti ziega bera, beti izu berari josia presoa, mututasun ito berdinari. Ziegazaina gero eta beranduago biltzen zitzaigun bila. Berariaz gure lagunak ohetik urrun jarri ohi zizkion oinetakoak —aztaletarainoko bota beltzak— astiro-astiro jan genizkion presoari. Ez zen, ordea, horren soraio agertu mahai gaineko gutun eta paper usnan ikusi gintuenean. Heriosuhar ekin zion gure kontra, gogor esetsi gintzaizkion. Taldeko batzuk bertan hil eta beste zenbait larri samar atera baginen ere, laster jabetu zen gerra hura ere aurrez galdua zuela. Hura nahi beste ahaleginduagatik, gu zuzpertuta, ugalduta agertuko baikintzaizkion hurrengo gaulehenean, eta hurrengoan, eta hurrengoan...\nHorrela usteko zuen, aldez edo moldez bera ere jateko asmotan ginela, aurki hasi zitzaigun-eta gauero zerga jabalgarri moduan guk ahora eramateko zerbait uzten. Agian gure adiskidetasuna erdiesteko lehian nahiko zuen sartu beste aukerarik ezean. Hala ere, eta itxura batera, herbalak zituen armak ziegazainaren ondoan.\nEgun batean gutun bat utziko zigun eta liburu baten orri sorta hurrengoan. Artean ez genekiena zen hitzez ere elika gintezkeenik. Gutun hasiera adore eragileek adoretu, eta despedida eztiek gozatu, abesti aberkoiek bihotza berotzearekin batera mineriz jo, eta gatibutza testigantza gordinek elkartasun gosea ziguten ernarazi. Gure entramak azkenik ez zuen. Barren-barrenetik sentiberatasuna eta zuzentasun grina loratzen zitzaizkigun heinean kezkatzen gintuen gure senarekiko uzkurtzeak, odolaren jaierari balizko muzin egiteak.\nBaina ezin olde hura geldiarazi. Laketu egin zitzaigun presoa. Egingo nuke gustura hartzen gintuela azkenerako, bai baitzekien gurekin nondik jokatu, eta elkarrekin ziegazainak inoiz lortuko ez zituen lotura moduak estutu genituela. Gura zuenetik ereiten zuen eta gura zuenetik batzen. Irakurtzen zela, egonean zela, ziega barruan lasai ibiltzen ikasi zuen gu tartean ginela. Behar genuen bazka ematen zigun, eta ahalik eta isilen, ahalbait otzanen karraskatzen genuen txokoan. Inoiz edo behin lokartuta ere aurkitu izan genuen. Orduan, oheburu parean jartzen ginen geldi-geldirik begira, eta loa jagoten genion. Gutunak eta bi liburuen orriak agortu zirenean bere eskuz idatzitakotik ematen zigun jateko. Egunez idazten zuen, nonbait, guk gauez jaten genuena. Gutunak, egunerokoaren atalak, gogoetak, aforismoak, poemak, kronikak, gure bizitzari buruzko istorio harrigarriak. Eskaintza zeharo anitza izan arren, testu guztietan isurtzen zigun errebeldia tantaren bat, geure izate betizua inarroste adinako aldarri lauso antzekotik. Eta, arian-arian, itsatsi egin zuen euri gozo hark gure bihotzetan.\nLagunak igarri bide zuen gure artekoa hozten ari zela ziegako atzera aurreak hasiaz geroztik, baratzeko jolasgurak arras apalduak zitzaizkigula, jangartsu gintzaizkiola haren eskuari, antsiaz egoten ginela ziegaratuko gintuen zakurako ordua noiz helduko. Ez zitzaion sortu, baina, gure mutiritasuna ziega zuloko apopiloarekin lotzea. Presoa suntsitua zuelakoa egiten zuen, gure leialtasuna itun zartatu ezina zelakoan bizi zen.\nHerenegun ikusi genuen fusilatzen. Uhin txipi bat ur bazterrean nola egin zuen behera, dantzari zauritu bat. Ziegara egunez orduan ausartu ginen. Ez zigun inork erreparatu, pelotoiaren fusilak presoaren odola karroina urtzen ari zen tokira noratuak zeuden.\nZiegako gure txokoan presaka idatzitako testu sorta zegoen —azken agindu bat?—. Hitz handi eta ederren artean sotilagoak ere baziren, oihan hutsak eta grebak, meatzeak eta haurren loa, belar odoleztatua eta maite-eskeak. Papera karraskatzeaz batera hartu gintuen su min batek, bazterrik hartu gabe errendituko ez den sua. Ulertu genion. Gaur okelez ok egiteak hiltzea ekarriko digu ondoren, baina dagoeneko nork kenduko digu libertate betekada. Ai, libertatea!\nOhi legez hurbildu gatzaizkio bart arratsean. Eskua luzatu eta berehalako auskada izan dugu seinalea. Bazka ematen ari zitzaigunaren marruak isilarazteko eztarrira, eztarrira jo beharra zegoen azkar. Batzuk begiei kolpe, besteek izter mamiei eraso, kasko soilduari ekin eta ekin, ezpain mintzak urratu batzuk, iztapea mihiaz beratu eta jan bestetzuk, aurki ez da gau izarratuaren pean marruskatze konpasatuaren zunburrun sor bat baino entzun ahal. Ganaliaz jan dugu hestemintz, guruin eta garunetan palasta eraginez. Goizaldeko izotz beltzaren meneko ez dugu utzi ziegazainaren mutxikin pilda besterik.\nElurra hasten du atzera, soinean karroinduko zaigun elurra, eta gero gosea etorriko da, eta ondoren gosea eta hotza. Gerrak ez du atertu bien bitartean, eta eguna argitzeak soldaduen harat-honata biziagotu du kaserna inguruan, hilak, eriak...\nSoldadu etorri berri batek betaurreko parea kausitu du baratzeko horma aurrean. Eskuan hartu, balaz pikortutako hormari begiratu bulta batez eta atzeko patrikan gorde ditu. Kasernako egoitza nagusira jo du arin.


Izeba Mariasunen ipuinak - Karrikiri Euskal Denda\nIzeba Mariasunen ipuinak\nEgilearen lan gehiago: JOSEBA...\n> Haur eta gazteak>Haur liburuak>Izeba Mariasunen ipuinak\nEgilearen lan gehiago: JOSEBA SARRIONANDIA\n9,90 € BEZ barne\nIzeba Mariasunen ipuinak bitxiak bezain ederrak dira. Jende nagusiak esaten du izeba Mariasun ur putzu batera erori zela eta, harri koskor batekin burua kolpaturik, erotu egin zela. Baina guk berak esanda dakigu, ur putzura erortzean, izar baliotsu bat aurkitu zuela. Haurrek izar baliotsu hori ikusten omen diote izeba Mariasuni; batzuetan ilean, besteetan bere altzoko poltsikoan, inoiz orkatilan, hurregoan…\nEa zuk ere, irakurle, ikusten diozun izar baliotsu hori. Eta beste kontu bat: diotenez, animaliek ez zioten izeba Mariasuni beldurrik, eta hor nabaritzen da bihotz onekoa zela, urtxintxa ere hurbiltzen baitzitzaion, eta, jakina denez, urtxintxa ez da pertsona gaiztoagana egundo etorriko.